Район үҙәгендә ял зонаһы эшләнә\n26 Октябрь 2018, 12:53\nМалаяҙ ауылының үҙәгендә тиҙҙән ял һәм йәйәүлеләр зонаһы барлыҡҡа киләсәк. Төҙөкләндереү эштәре “Уңайлы ҡала мөхите булдырыу” федераль программаһына ярашлы алып барыла.\nРайон үҙәгенең Коммунистик урамының бер өлөшө (“Алия” һәм “Аҡ ҡайын” магазиндары араһы) эшләнә. Райондың баш архитекторы Илдар Ямалыевтың әйтеүенсә, был эштәргә федераль һәм республика бюджеттарынан 4 млн. һумдан ашыу аҡса йүнәлтеләсәк.\nБашҡортостан Башлығы вазифаһын ваҡытлыса башҡарыусы Радий Хәбиров дүшәмбелә үткән оператив кәңәшмәлә видеоконференция бәйләнеше аша ошо маҡсатҡа финанс сараларының үҙләштерелеүе тураһында район етәкселегенә һорау биргәйне. Хакимиәт башлығы Марс Кашапов, подрядсы ойошма арҡаһында төҙөлөш эше оҙаҡҡа һуҙылыуын белдереп, уны быйыл тамамларға ышандырҙы.\nӨфөнән аукцион аша килгән подрядсы ойошма сентябрҙә эшкә тотондо. Урынды тигеҙләп, ер аҫтынан электр үткәргестәр һуҙып, бағаналар ултыртылып, тимерҙән сүкелгән ҡоймалар ҡуйыла (һүрәттә), бордюрҙар өсөн материал килтерелгән. Ял зонаһы биләмәһенә асфальт түшәп, унда эскәмйәләр, фонарҙар, урналар урынлаштырыу күҙаллана.


ҠЫШ ҺЫУЫҒЫ ҠУРҠЫТМАЙ\n19 Декабрь 2017, 18:19\n“Ҡыуандыҡ” ЯСЙ-һында мал ҡышлатыу көйлө бара.\n“Ҡыуандыҡ” ЯСЙ-һында мал ҡышлатыу көйлө бара. Алдан хәстәрләнгән 3500 центнер бесән, 1500 центнер һалам мал аҙығы базаһының ныҡлы булыуы тураһында һөйләй, ашатыуҙа наҡыҫлыҡ юҡ, мал-тыуар көр. Әйткәндәй, хужалыҡта 201 баш һыйыр малы, 5 ат бар. ЯСЙ һөт планын һәр саҡ арттырып үтәй. 11 айҙа 2385 центнер һөт етештерелгән.\nОйошмала эшселәр үҙ-ара татыу һәм килешеп эшләй, етәкселек бигерәк тә көтөүселәр Лотфулла Солтанбаевтың, Вәкил Аҡсуриндың, Ғүмәр Ейәнбирҙиндың, һауынсылар Люда Юлдашеваның, Гөлгенә Искәндәрованың тырышлығын билдәләне.\nҡышлатыу еңел эш түгел, әммә уҙған йылдар дауамында тупланған тәжрибә,\nмалдарҙың ҡырыҫ һауа шарттарына яраҡлашып тәрбиәләнеүе был өлкәлә хәүеф\nтыуҙырмай. Район хужалыҡтарының барыһында ла малсыларҙың еңел булмаған\nхеҙмәтендә уңыштар насип булһын.


"Беҙ Вәсилә менән туғыҙ йыл йәшәп өлгөрҙөк..."\n2 Сентябрь , 18:00\nВәсилә Фәттәхованың ире йырсы менән үткән тормошо, унһыҙ хәҙер нисек йәшәүҙәре, балаларының хәле, инвалид ҡыҙын кем тәрбиәләүе тураһында һөйләне.\nКүптәребеҙҙең күңелендә Вәсилә Фәттәхова яратҡан йырсы булып һаҡланып ҡалды. Берәүҙәр уны моңло тауышы, матур йырҙары өсөн яҡын күрһә, икенселәрҙе был донъянан шул тиклем иртә китеүе әсендерә. Нисек кенә булмаһын, иң ауыры – уның ғаиләһенә, ире менән балаларына.\nВәсиләнең ире, продюсер Илгиз Әбдрәҡипов ваҡыты-ваҡыты менән ҡатыны, унһыҙ үҫеп килгән балалары тураһында һөйләп тора. Был юлы ул “Матбуғат.ру” баҫмаһына интервью биргән. Унан һеҙгә бер өҙөк тәҡдим итәбеҙ.\n"Балаларығыҙ, үҙегеҙ ниндәй хәлдә?" тигән һорауға ул былай тип яуап биргән:\n– Улым Кәримгә 10 йәш тулды. Ҙур булғас, әсәһенең юҡлығын аңлай. Камилаға әле биш йәш. Ул, белеүегеҙсә, тыумыштан инвалид, һәр саҡ ята. Ни бары 900 грамлыҡ булып тыуғайны, мейеһенә ҡан һауғайны.\nБилдәле булыуынса, инвалид баланы ирҙең ата-әсәһе ҡарай.\n– Атай-әсәйем булмаһа, нимә эшләр инем икән? Уларға ғүмерем буйы рәхмәтлемен. Айырыуса әсәйем Камила янынан китмәй. Ҡыҙ балаға әсәй кәрәк шул. Ул ауыр һөйләшә, әммә беҙҙе аңлай. Дауалауға алып барып торабыҙ, Ҡазанға ла, Мәскәүгә лә йөрөтәбеҙ. Камиланың сирҙәре байтаҡ, улар башлыса неврологияға бәйле. Тик был турала һөйләгем килмәй, ауыр, аңлап ҡабул итегеҙ... – ти ир.\n– Вәсилә Фәттәхова ғәҙәти тормошта ниндәй ине?\n– Беҙ бергә туғыҙ йыл йәшәп өлгөрҙөк. Ярты йыл осрашып йөрөгәс, ғаилә ҡорҙоҡ. Вәсилә асыҡ, йомарт, тәртипле, ғаиләһе тип үлә яҙып торған ысын ҡатын-ҡыҙ ине. Ул бөтә кешегә ҡарата ла шундай булды, асыу һаҡламаны. Башҡа ҡалаларға концерт йә банкеттарға китер алдынан минең менән һөйләшә торғайны. Минән башҡа сығып киткеһе килмәне. Үҙемдең дә эшем бар, тик бергә барырға яйын таба инем. Кәрим тыуғас, уны ла ҡалдырманыҡ, бергә йөрөттөк. Ижад беҙҙең өсөн беренсе урында булды. Бәхетле ваҡыттарыбыҙ тураһында һөйләргә генә ҡалды...\nИр ҡатынын ошоға тиклем аҙ ғына ваҡытҡа ла онота алмауы, әле һаман яратыуы тураһында ла әйткән.


Өфөлә яңы парк барлыҡҡа киләсәк - Правительство Республики Башкортостан\nСауҙа комплексы эргәһендге 2,3 га майҙанда йәшел биләмә, яһалма күл һәм шарлауыҡ барлыҡҡа киләсәк. Шулай уҡ балалар мвйҙансығы, скейт-парк, кафе һәм башҡа объекттар ҡаралған. Сауҙа комплексы идарасыһы Михаил Зверев әйтеүенсә, проект тулыһынса компания иҫәбенә тормошҡа ашырыласаҡ. Инвестиция күләме – 318 млн һум. Ошондай уҡ парктар Мәскәү, Санкт-Петербург, Ҡазан һәм Ростов ҡалаларында асылған. Бынан тыш инвестор паркка тиклем юлды ла төҙөүҙө күҙаллай.


Милли кейем көнө уңайынан флешмоб иғлан итәбеҙ!\n12 Апрель , 18:30\nБашҡортостанда йыл да ике тапҡыр - апрелдең өсөнсө йомаһында һәм сентябрҙең икенсе йомаһында милли кейем көнө билдәләнә. (Саралар тураһында тулыраҡ - сайтта) Быйыл 15 апрелгә тура килгән ошо сара айҡанлы, флешмоб иғлан итәбеҙ. Үҙегеҙҙең милли кейемдә йәки ниндәйҙер милли биҙәүес менән төшкән фотоғыҙҙы "предложка"ға ебәрә башлаһағыҙ ҙа була. Фотола кем һәм ҡайҙан икәнлеген дә күрһәтергә онотмағыҙ. #МиллиКейемКөнө2022 #ДеньНациональногоКостюма2022


Ғәжәйеп Мостай донъяһы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Әҙәбиәт » Ғәжәйеп Мостай донъяһы\nҒәжәйеп Мостай донъяһы 06.02.2019 // Әҙәбиәт / Мәҙәниәт һәм cәнғәт\nУл йәш ижадсыларға киң ишектәрен асты.\nҮҙе бер айырым донъя бит ул Мостай ижады. Бөтмәҫ-төкәнмәҫ рухи хазина, сикһеҙ һөйөү, тәрән аҡыл менән һуғарылған был байлыҡтың әһәмиәте быйыл тағы ла артты: Башҡортостандың халыҡ шағиры, яҙыусы, драматург, яугир Мостай Кәримдең тыуыуына – 100 йыл. Яңы старт алған “Мостай аҡылы” ҡала фестивале – был түңәрәк дата уңайынан ойошторолған иң әһәмиәтле, киң сараларҙың береһе. Ул йыл әйләнәһенә барасаҡ. Яңыраҡ Ҡала мәҙәниәт һарайында фестивалде асыу тантанаһы булды.\nҠунаҡтарҙы тантана башланыр алдынан кескәй рәссамдарҙың эштәренән торған күргәҙмә, төрлө милли кейемдәге Мостай Кәрим шиғырҙарын һөйләгән балаларҙың сығыштары ҡаршы алды.\n“Мостай Кәрим республикабыҙҙы бөтә донъяға танытты” тигән һүҙҙәр менән башланды ҡала фестивален асыу тантанаһы. Был һүҙҙәрҙе сараға килгән мәртәбәле ҡунаҡтар ҙа йөпләне: ҡала хакимиәте башлығы урынбаҫары Алина Сөләймәнова шәхесте рухи мираҫ, милли ғорурлыҡ тип атаны.\nМостай Кәрим үҙенең беренсе шиғырҙар йыйынтығын 19 йәшендә ташҡа баҫтыра. Бөгөн уның әҙәби мираҫы 100-ҙән ашыу китапты тәшкил итә. Мостафа Сафа улы – бөйөк шағир ғына түгел, оло йөрәкле кеше лә. Йылдар үтеү менән беҙ уның менән бергә йәшәгән ваҡыт арауығының мөһимлегенә нығыраҡ төшөнәбеҙ. 2019 йыл – башҡорт шиғриәтен бар нескәлектәрендә тойоу өсөн бик ҡулайлы мәл, – тине ул үҙ сығышында.\nШуныһы үҙенсәлекле: сәхнәләге тамаша әҙиптең әҫәре буйынса төшөрөлгән “Оҙон-оҙаҡ бала саҡ” фильмы (режиссеры – Булат Йосопов) менән үрелеп, йәнле бер композиция тәшкил итте. Был композицияға Мостай Кәримдең үҙен уйнаған Башҡорт дәүләт медицина университеты студенты Салауат Рафиҡов һөйләгән шиғырҙар ҙа, Арыҫлан Хәмитовтың ҡурай моңдары оҙатыуында Кендекте һынландырған Данил Байбулатов, “Оҙон-оҙаҡ бала саҡ”тан өҙөк сәхнәләштергән 102-се башҡорт гимназияһы театр студияһының йәш артистары, “Мираҫ” йыр һәм бейеү, “Ынйы” бейеү ансамблдәренең сығыштары ла, Башҡортостандың атҡаҙанған артисы Әлфиә Юлсуринаның Мостай Кәрим һүҙҙәренә яҙылған “Тимәк, мин әле йәшәйем” йыры ла һыйған.\n– Мостай Кәримде барыһы ла ярата, – тине алып барыусылар, табиптарҙан торған “Тылсымлы рампа” халыҡ театры сығышын иғлан иткәндә. Театр ағзалары әҙиптең шиғырҙарын уҡыны, Ҡурсаҡ театры “Офоҡҡа табан” исемле спектаклдән өҙөк сәхнәләштерҙе. Махсус битлектәр, ҡурсаҡтар менән ойошторолған тамаша айырыуса һоҡланыу тыуҙырҙы.\n– Миңә бөгөн үтә лә шатлыҡлы, – тине Мостай Кәримдең ҡыҙы, әҙип исемендәге фонд директоры Әлфиә Кәримова, – Ҡала мәҙәниәт һарайына аяҡ баҫыу менән беҙҙе Кәрим ижады ҡаршы алды. Мостай Кәримде уҡыусыларҙың йылдан-йыл артыуын, уларҙың үҙҙәренә өр-яңы донъя асыуын тоям. Йәштәрҙә әҙәбиәткә һөйөү уяныуы ҡыуандыра. “Мостай аҡылы” фестивале яңынан-яңы һәләттәр асыр, тип ышанам.\nРус түгелмен, ләкин россиян мин.\nРоссияның һыуын эскәнмен.\nСағылдарҙа имән нисек үҫә,\nҮҙ еремдә шулай үҫкәнмен, –\nти “Мостай Кәрим”, йәғни Салауат Рафиҡов. Өфө ҡалаһының төрлө белем биреү усаҡтарынан сәхнәгә кескәйҙәр сыға. Башҡортса, татарса, хатта украин телендә әҙиптең шиғырҙарын яңғыратты улар, тамашасыны балаларға ғына хас ихласлыҡ, ҡыйыулыҡ менән арбаны.\nХалыҡтар дуҫлығына дәлил булып, республикабыҙҙа татыу көн күргән төрлө милләттәрҙе һынландырған дәртле сығыштары менән “Мираҫ” йыр һәм бейеү ансамбле матур байрамға нөктә ҡуйҙы. Әммә был юл башы ғына әле, сөнки “Мостай аҡылы” ҡала фестивале сиктәрендә төрлө саралар ҡаралған. Улар араһында “Республикам хаҡында йырлайым” иншалар бәйгеһе, “Өфө мәктәпкәсә йәштәгеләрҙең шиғри ижадында” йәш шағирҙар конкурсы, “Пушкин, Туҡай һәм Кәрим” һүрәттәр бәйгеһе һәм башҡалар бар. Был ғәжәйеп Мостай донъяһы йәш ижадсыларға үҙ ишектәрен киң асты тигән һүҙ.


"Башҡортостандың йыл уҡытыусыһы-2009" конкурсы башланды // Йәмғиәт | новости башинформ.рф\n"Башҡортостандың йыл уҡытыусыһы-2009" конкурсы башланды\n18:20, 31 марта 2009 Йәмғиәт\nПрофсоюздар йортонда "Башҡортостандың йыл уҡытыусыһы- 2009" конкурсына старт бирелде. Башҡортостандың бөтә ҡала һәм райондарынан тиерлек килгән 55 педагог республиканың иң яҡшы уҡытыусыһы исеме алыу өсөн көрәшәсәк.\nБынан тыш, йыллыҡ профессиональ смотр сиктәрендә уҡытыусыларҙың тағы ла ике ярышы: 32 кеше ҡатнашасаҡ "Йылдың татар теле һәм әҙәбиәте уҡытыусыһы" һәм 37 ҡатнашыусы көс һынашасаҡ "Йылдың рус теле һәм әҙәбиәте уҡытыусыһы" конкурстары үткәреләсәк.\nИнновацион педагогик проект менән таныштырыу, коллектив визиткалар конкурсы, асыҡ дәрестәр һәм үҙ-үҙеңә анализ — былар беренсе тур һынауҙары.\nИкенсе турға һәр конкурста ярым финалға сыҡҡан 15 кеше үтәсәк. Уларға оҫталыҡ кластары үткәреү, лекция менән сығыш яһау һәм дебаттарҙа ҡатнашыу бурысы ҡуйыла. Сараны ябыу һәм еңеүселәрҙе бүләкләү тантанаһы 7 апрелдә үткәреләсәк.\nТеги: йыл уҡытыусыһы, конкурс


“Уҡытыусы – ул кешелеккә нур өләшеүсе”\n4 Октябрь 2018, 18:10\nАҡ ҡайындар ергә ал тәңкәләрен ҡойған, миләш-баландар балланып татланған мәлдә донъяға килгән ул. Нәҡ уңышҡа бай алтын көҙҙәр уны киң, йомарт күңелле итеп яралтҡан да инде. Уның менән аралашыу – үҙе бер ғүмер, һәр кемгә асҡыс ярата, йыуатһа ла, шелтәләһә лә, гел ғәҙеллек яғында... Һүҙем Тәүәкән ауылында йәшәүсе, күптәргә мәғариф алдынғыһы, әүҙем йәмәғәтсе, изгелекле әсә булараҡ билдәле Педагогик хеҙмәт ветераны, Башҡортостандың атҡаҙанған уҡытыусыһы Асылбаева Наилә Мөхәмәт ҡыҙы хаҡында.\nОялсан ҡыҙҙан - старостаға\nҮҙе Татарстанда тыуһа ла, тамырҙары менән ул Яңауыл ауылынан. Ғаиләһе Күгәрсенгә күсеп ҡайтҡанда, ҡыҙға бер йәш кенә була. Яңауыл мәктәбендә 8 класс белем алғас, әсәһе уны рус телен матурлап өйрәнерһең тигән теләк менән Исем ауылы мәктәбенә уҡырға бирә. “Теүәл фәндәр еңел бирелһә лә, урыҫ мөхитендә әллә нишләп барыбер русса һөйләшергә оялдым”, - ти ул йылдарҙы иҫләп, уҡытыусы. Шулай ҙа 9 класты уңышлы тамамлай, әсәһенә бәләкәстән ярҙам итеп өйрәнгән, ауыр эштән ҡурҡмаған ҡыҙ Яңауыл ауылы фермаһында эшләгән апайы эргәһендә һауынсы булып йөрөй. Аҡса эшләп өҫтөн бөтәйтеп алғас ҡына, 1969 йылда Салауат педагогия училищеһына уҡырға инә. Ҡасандыр рус телендә һүҙ әйтергә оялған ҡыҙға математиканан маһирлығы ярҙам итә, үҙ көсөнә, белеменә ышанысын арттыра, русса һөйләшергә лә оҫтарып ала ул. Үҙен төплө белемле, әүҙем, ярҙамсыл итеп күрһәткән студентты комсорг һәм староста итеп һайлап ҡуялар.\nОло юлдың башы\n1973 йылда ҡулына диплом алған ҡыҙ Нуҡай 8 йыллыҡ мәктәбендә башланғыс кластар уҡытыусыһы булып педагогик хеҙмәт юлын башлай.\n- Миңә кескәйҙәр менән эшләүе нығраҡ оҡшаны. Нәҡ башланғыс кластар уҡытыусыһы иңдәренә иң ауыр, яуаплы бурыстар йөкмәтелә. Төп белем башланғыс класта һалына, артабан бары тик шул дауам ителә. Һәр бала һәләтле, сабый йөрәгенә асҡыс яратып, ана шул һәләтен асыу, үҫтереү өҫтөндә эшләү мөһим. Ауылдарҙа әсә-атаһына ҡарап балаларҙы айырып ҡарау күренеше лә электән йәшәп килә, хәҙер бигрәк тә, мин үҙем бөтәһен дә тигеҙ күреп, ғаиләһендә наҙ етмәгән балаға йөрәк йылыһын нығраҡ бүлергә тырыштым, - тип ошо юҫыҡта фекерен белдерҙе оло йөрәкле, кеселекле уҡытыусы.\nИл ағаһын үҫтергән төбәктә\nТәүәкән ауылы менән яҙмышын бәйләгәндә бында 8 йыллыҡ мәктәп була. Йәш уҡытыусыға тәүҙә физкультура дәрестәрен алып барырға, вожатый йөгөн тартырға тура килә. Артабан уға биология һәм химия фәндәре йөкмәтелә, училищеның төплө биргән белеме ярҙамында һис ауырһынмай, һәр дәрескә етди әҙерләнеп, 12 йыл буйы балалар йөрәгендә был фәндәргә ҡарата ҡыҙыҡһыныу, һөйөү уята. Тик күңеле менән бәләкәстәргә нығраҡ тартыла, ахырҙа йәнә башланғыс кластар менән эшләргә булған теләген бойомға ашыра.\nӘммә тыныс ҡына үҙ һөнәре буйынса эшләп, хаҡлы ялға сығыу бәхете теймәй. Тәүәкән ауылы мәктәбенә реконструкция талап ителә, ә был иһә мәктәп етәкселегенә тауҙай эш, икеләтә яуаплылыҡ өҫтәлә тигән һүҙ. Һәр кеше менән уртаҡ тел таба белеүсе, тәүәккәл дә, ҡыйыу һәм талапсан мәғариф эшсәне Асылбаева атҡара алырлыҡ йөк тип, өҫтәгеләр тарафынан уның иңдәренә директор вазифаһы йөкмәтелә. Реконструкция тип әйтеүе генә еңел, бер нисә ай буйы эш барышын контролдә тотоп, һәр аҙымың өсөн район етәкселегенә “отчет” тапшыр, бер рәттән хеҙмәт коллективы, уҡыусы балалар, мәктәп документацияһы өсөн яуап бир... Йоҡоң туямы-юҡмы, сәләмәтлегең нисек, ғаиләңдә бөтәһе лә иҫән-именме – былар мөһим түгел, директор икәнһең, һалдат һымаҡ һин һәр саҡ “сафта” булырға тейешһең. Район үҙәгенән, Өфөнән, ситтән килгән ҡунаҡтар алдында (республикабыҙҙың тәүге президенты ауылы электән гел иғтибар үҙәгендә булды – авт.) алсаҡ йөҙөң, татлы телең булыуы мөһим. (Юҡ, оло түрәләр алдында ғына ай ҙа ҡояш түгел, мәктәптәрендә үткән ябай ғына сараларға барған мәлдә лә, Наилә Асылбаеваның кешеләргә үтә иғтибарлы, хәстәрлекле булып ҡала белеү һәләтенә гел һоҡландыҡ. Әле лә, үҙе кеселекле, кешелекле булғанға күрә, ихтирам менән уға:”Наилә апай”, - тип мөрәжәғәт итергә ғәҙәтләнгәнбеҙ-авт.)\n2001 йылдан 2011 йылға тиклем был вазифаны атҡарған сағында икенсе туған өйөнә әүерелгән мәктәбенә, Тәүәкән ауылына килтергән файҙаһын уның һанап бөткөһөҙ. Уның хәстәрлеге менән 9 йыллыҡ мәктәп урта белем биреү учреждениеһына әйләндерелә, балалар һаны етмәгәс хатта ул үҙе яңы уҡыусыларҙы йәлеп итә, өгөт-нәсихәт менән дә кластарҙы һаҡлап ҡалыу ниәтендә балаларҙы ситкә ебәрмәҫкә тырыша. Мәктәп өлкәһендәге мәсьәләләрҙе сисеү менән бер рәттән “Сәңкем” территорияһында 30 йыл буйы депутат эшмәкәрлеген дә уңышлы үреп бара. Ауылда үткән бер мәҙәни сара, йәмәғәтселек эше унһыҙ үтмәй. Хәҙер ҙә, хаҡлы ялда булыуына ҡарамаҫтан, һаман да мәктәп һәм ауыл яҙмышы өсөн йән атып тора, йәш быуын уҡытыусыларына өлгө, яҡшы кәңәшсе булып ҡала.\nТатыу ғаиләһе – рухи терәге\nӘүҙем йәмәғәтселәрҙең йыш ҡына асылда күңеленең бер сите китек булыусан. Ә бына мәҡәләбеҙҙең геройына, шөкөр, Хоҙай эш, ҡатын-ҡыҙ һәм әсә бәхетен дә күмәртәләп биргән. Йәшлек яҙында Тәүәкән егете – хәҙер инде олатай, ҡартай булған Винер Ҡаразбаев менән осраштырып, ҡауыштырғаны өсөн яҙмышына сикһеҙ рәхмәтле ул.\n- Бейемем – Ғәфүрә, 75 йәштә генә яҡты донъяларҙан китте. Иптәшемде бер яңғыҙы ғына эшлекле, эшһөйәр итеп үҫтерә алған, Аллаһтың рәхмәтендә булһын тип иҫләп алам, - ти, үҙе лә тормош иптәше менән бер һүҙҙән булып, дүрт улына матур тәрбиә биргән изгелекле әсә. – ҡасандыр эстән генә сабыйым ҡыҙ булһын тип теләһәм дә, дүрт улыбыҙ ҙа, шөкөр, ҡыҙҙарға алмаштырғыһыҙ булып үҫте. Артыҡ иркәләргә ваҡытымдың ҡалмауы, уларға ҡарата талапсанлығым, бәләкәстән аталарына эйәреп эшкә өйрәнеп үҫеүҙәре тормошта тик файҙаға булды.\nМөғәллимәнең ябай ғына һүҙҙәрендә 40 йылдан ашыу парлап ғүмер һуҡмағынан атлаған йән-йәренә, үҙе ғүмер бүләк иткән, күңел наҙын түккән балаларына ҡарата тәрән һөйөү ярылып ята. Ғорурланырлыҡ та шул! Дүрт бөркөтө лә булдыҡлы, һөнәрле, ғаиләле. Таһир менән Дамиры юғары белемле, “НПС”-тың намыҫлы эшсәндәре, өсөнсөһө – Шамил, Тәүәкән мәктәбендә оператор, кинйәләре – Йәмил, шул уҡ ауыл мәктәбендә география уҡыта.\n- Дүрт киленем дә үҙемдең ҡыҙҙарым кеүек, өҫтәүенә мәғариф эшсәндәре, - ти ул ҡыуанып.- Уҡытыусы һөнәрен һайлағаныма ла, яҙмышыма ла һис бер үкенергә тура килмәне. Балаларым, ейән-ейәнсәрҙәрем эргәмдә, ҙур татыу ғаилә булып бергә-бергә йәшәйбеҙ. Ошо оло бәхеттән, рухи терәгемдән берүк айырмаһын Хоҙай!\n- Наградаларға килгәндә, хеҙмәтемде баһалай белгәндәре өсөн рәхмәтлемен, әммә үҙ эшемде маҡтау өсөн түгел, ә ғүмер баҡый ысын йөрәктән, яратып, намыҫ ҡушҡанса еренә еткереп башҡарырға тырыштым. Балаларҙы, кешеләрҙе, эшеңде яратмаһаң, уҡытыусы һөнәренә эйә булыуыңдан ни фәтеүә?!. Уҡытыусы бит ул белем туҡыусы ғына түгел, ә кешелеккә аҡлыҡ, нур өләшеүсе.\nАна шул кешелекте һөйөүе менән дә тирә-яҡта ихтирам ҡаҙанған, күпме сабый йөрәгенә изгелек орлоғо һалған, нисәмә балаға йылы һүҙе, яҡшы кәңәштәре менән ҙур тормош аҡланында үҙ һуҡмағын табырға ярҙам иткән бала йәнле, рухлы, илһөйәр һәм телһөйәр уҡытыусының ихлас әйткән һүҙҙәрендә - уның бар булмышы.\nФото – ғаилә архивынан


90 йәшлек олатайҙың шатлығы » Башҡортостан гәзите | Газета Башкортостан на башкирском языке официальный сайт\nБашҡортостан гәзите » Йәмғиәт » 90 йәшлек олатайҙың шатлығы\n90 йәшлек олатайҙың шатлығы 06.02.2018 // Йәмғиәт\nГәзит уҡыусыларыбыҙ менән бәйләнеш һис кенә лә өҙөлмәй, киреһенсә, нығына ғына. Юҡҡа ғына матбуғат тураһында, дуҫлыҡ күпере ролен үтәүсе, тимәйҙәр. Эйе, шулай һөйөнсөләргә сәбәптәр етерлек. Мәҫәлән, “2018 йылдың беренсе яртыһына гәзиткә яҙылып, квитанция күсермәһен редакцияға ебәреүселәр бүләк отасаҡ” тип хәбәр итеп тә өлгөрмәнек, хаттар яуа башламаһынмы! Ошо бәләкәй генә миҫал, ысынлап та, фекерҙәштәребеҙҙең күбәйеүен дәлилләй. Күптән түгел еңеүселәрҙе асыҡланыҡ.\nБүләген редакциябыҙға килеп ҡулына алған Рәшит олатай Фәйзуллинға һоҡланмау мөмкин түгел. Олатай тим, сөнки ҡәҙерле ҡунағыбыҙға – 90 йәш. Иң шатландырғаны – үҙ аҡылында һәм үҙ аяғында. Ҡайҙан килеп еткән бит әле, батырыбыҙҙың тыуған төйәге Салауат районынан!\n– Борон уҡытыусыларҙы йүнәлтмә нигеҙендә эшкә ебәреү киң таралғайны, – тип башланы һүҙен Рәшит Хужәхмәт улы. – Өлөшөңә төшкән көмөшөң тигәндәй, беҙгә ялан яҡтарын барып күреү бәхете тейҙе. Кәләшем Саймә Харис ҡыҙы менән Көйөргәҙе районының Мораптал мәктәбендә эш башланыҡ. Йәш саҡ – дәрт-дарман ташып торған саҡ. Дәрестәр биреү менән генә сикләнмәнек, ә мәктәп, хатта ауыл һәм район тормошондағы төрлө сараларҙа ла әүҙем ҡатнаштыҡ. Алмаш концерттар ҡуйыу, спектаклдәр әҙерләү, өмәләргә сығыу... Бер һүҙ менән әйткәндә, күңелле йәшәнек.\nФәйзуллиндар был тарафтарҙа оҙаҡ тотҡарланмай, ни тиһәң дә, тыуып үҫкән яҡтар магниттай үҙенә тарта. Дала яҡтарының үҙ матурлығы, таулы-урманлы төбәк үҙенсә хозур, тиҙәр. Йәштәр Салауат районының Арҡауыл ауылына (әйткәндәй, икеһе лә ошонан) ҡайтып нигеҙ ҡора, артабан белем таратыуҙы дауам итә.\n– Бая үткән быуаттың 50-се йылдары тип тиккә һүҙ ебен тағата башламаным, – тип дауам итә хәбәрен әңгәмәсем. – Бына шунан бирле “Башҡортостан” гәзитенән айырылғаным юҡ. Уйынлы-ысынлы әйткәндә, Таймаҫ “Башҡортостан” менән айырылмаҫ дуҫ яһаны. Имеш, уҡытыусы исемен йөрөт тә ваҡытлы матбуғатты алдырма. Бүтәндәр араһында төп башҡорт баҫмаһы иң мөһим урынды биләне, әле лә шулай.\nАуылда йәшәп тә район гәзитен алдырмағандарға аптырауын йәшермәне ул. Башҡортостаныбыҙҙың йөрәк тибешен тойомлау өсөн республика баҫмаларына яҙылыу отошло икәненә лә баҫым яһаны.\nӨлкән кеше өлкән инде, улай ғынамы, тәжрибәле лә. Рәшит олатай ваҡытлы матбуғат баҫмаларына яҙылыуҙы, ғөмүмән, китап уҡыуҙы һәм белем эстәүҙе бик кәрәкле тип иҫәпләй. Бармаҡтарын бөгөп, бының файҙаһын аңлатып биреүҙе һәм һанап сығыуҙы урынлы тапты.\n– Беренсенән, әҙәм балаһы фекер йөрөтөүҙән һәм уҡыуҙан туҡтаһа, йәшәйештең ҡыҙығы ла ҡалмаҫ ине, – ти ул. – Әхлаҡилыҡ, тәрбиә мәсьәләләре, ғилемгә ынтылыш, рухи ҡиммәттәр кеүек уйландырырлыҡ мәҡәләләр әҙерләп баҫтырған хәбәрселәргә маҡтауҙан башҡа ни әйтәһең?! Һәр береһе яҡтылыҡҡа һәм яҡшылыҡҡа саҡыра. Әле тәүге биттәге “Ҡыҫҡаһы...” рубрикаһындағы уйландырғыс яҙмаларҙы көтөп алам, бик ҡыҙыҡһынып уҡыйым, хатта танышһындар өсөн күршеләремә алып инәм. Минән күрмәксе, уларҙың да гәзиттәргә яҙылыуын ишетеп, ныҡ шатландым. Икенсенән, нәҡ һеҙҙең гәзиттә тыуған яғым Салауат районы тураһында баҫылған һүрәтләмәләрҙе көтөп алам, шундай һандарҙың һәр береһе кәштәм түрендә урын алған. Ысынлап та, серле Иҙрис һәм Лаҡлы мәмерйәләре, көмөштәй Йүрүҙән, мул һыулы Әй йылғалары, мөғжизәгә тиң Урал һәм Ҡаратау һырттары, Янғантау тәбиғәт ҡомартҡыһы, Ҡорғаҙаҡ шишмәһе кемдәрҙе генә үҙенә тартмағандыр – ошолар тураһында яҙыусыларға рәхмәт һүҙҙәремде еткерәм. Шул уҡ ваҡытта ауылдар тарихын, ауыл кешеләре тормошон йыш яҡтыртыу ябай халыҡҡа яҡын икәнлегегеҙҙе күрһәтә.\nРәшит олатай тағы ла шәжәрә байрамдарын, нәҫел ептәрен барлауға бағышланған сараларҙан репортаждарҙы йышыраҡ биреү яҡлы.\n– Сәйнүгемде яңыртырға ғына уйлай инем, ҡайһылай шәп булды, – тип һөйөнә олатай, бүләге менән маҡтанып. – “Башҡортостан”ды уҡый-уҡый сәй эсермен инде бынан ары.


Күмертауҙа иң яҡшы таҡмаҡ башҡарыусыларҙы билдәләйәсәктәр // Йәмғиәт | новости башинформ.рф\nКүмертауҙа иң яҡшы таҡмаҡ башҡарыусыларҙы билдәләйәсәктәр\n16:23, 7 декабря 2010 Йәмғиәт\nКүмертауҙа башҡортса таҡмаҡтарҙы иң яҡшы башҡарыусыларҙы билдәләйәсәктәр. БР Халыҡтар дуҫлығы йорто директоры Велмир Аҙнаевтың һүҙҙәренә ҡарағанда, 11 декабрҙә был ҡалала «Дуҫлыҡ» Республика мәҙәни-методик үҙәге базаһында «Таҡмаҡ әйтеш» бәйгеһе үтәсәк. Был сараны ойоштороусылар иҫәбендә – БР Халыҡтар дуҫлығы йорто һәм БР Мәҙәниәт министрлығы.\nБындай конкурстар республикабыҙҙың төрлө ҡалаларында даими үткәрелеп килә. Таҡмаҡ башҡорт халыҡ ижадында үҙ йөкмәткеһе һәм башҡарыу стиле буйынса иң тапҡыр, демократик жанр булып иҫәпләнә. Бындай фестивалдәрҙә, ҡағиҙә булараҡ, төрлө йәштәге һәләтле башҡарыусылар һәм таҡмаҡ ижад итеүселәр ҡатнаша.\nТеги: таҡмаҡтар, конкурстар, күмертау


«Башҡортостан» гәзите талантлыларҙы эҙләүен дауам итә // Мәҙәниәт | новости башинформ.рф\n«Башҡортостан» гәзите талантлыларҙы эҙләүен дауам итә\n15:30, 24 января 2014 Мәҙәниәт\nОшо көндәрҙә, республикабыҙҙа рәсми рәүештә Мәҙәниәт йылына старт биргән көндө, «Башҡортостан» гәзите «Талантлыны данлай «Башҡортостан» конкурсының башланыуы тураһында иғлан итте. Конкурстың маҡсаты – төбәгебеҙҙә һәм уның сигендә һирәк башҡарыу оҫталығына эйә булыусы йырсыларҙы, бейеүселәрҙе, музыканттарҙы, һәүәҫкәр композиторҙарҙы эҙләү. Һәм, әлбиттә, гәзит аша уларҙың таланттары тураһында киң тамашаға һөйләү.\n«Башҡортостан» гәзитенең баш мөхәррире урынбаҫары Рәшит Кәлимуллин хәбәр итеүенсә, быға оҡшаш конкурстар гәзиттә яҡшы йолаға әүерелде. Атап әйткәндә, 2012 йылда баҫма журналистары ауылдарҙа йәш эшҡыуарҙарҙы эҙләне һәм улар тураһында материалдар («Йүнселлекте данлай «Башҡортостан» конкурсы) әҙерләне, ә йыл аҙағында Башҡорт дәүләт филармонияһында еңеүселәргә бүләктәр тапшырҙы. Үткән йылда журналистар төпкөл ауылдарҙа, эшһеҙлеккә зарланмай үҙҙәренең алтын ҡулдары менән үҙ ғаиләләрен туйҙыра алған халыҡ оҫталары тураһында яҙҙы («Һөнәрлене данлай «Башҡортостан» конкурсы). Декабрҙә М.Ғафури исемендәге Башҡорт драма театрында был конкурстың һуңғы этабы менән дипломдар һәм ҡиммәтле бүләктәр тапшырыу тантанаһы үтте.\nБыл конкурсҡа йомғаҡтар яһау декабрҙең тәүге көндәрендә планлаштырыла. Конкурс номинацияларында халыҡ һөйөүенә бүләк ҡаралған. Уның хужаһы гәзит сайтында «лайктар» иҫәбе буйынса билдәләнәсәк.\nТеги: киң мәғлүмәт саралары,конкурстар,таланттар


Бәхет һәм тормош мәғәнәһе – балаларҙа\nДәүләтебеҙҙең көсө һәм ҡеүәте тотороҡло иҡтисад, көслө армияға ғына ҡайтып ҡалмай, ә ныҡлы, берҙәм ғаиләләргә лә бәйле. Ундай ғаиләләр ни тиклем күберәк, дәүләтебеҙ ҙә шунса көслөрәк. Бөгөн беҙ Йонос ауылынан Гөлсинә һәм Фирғәт Мөнировтарҙың һөйөү һәм татыулыҡта, ата-әсәләр менән балалар бер-береһен аңлап йәшәгән ғаиләһе тураһында һөйләргә теләйбеҙ.\nИр менән ҡатындың икеһенең дә хеҙмәт юлы педагогик эшмәкәрлек менән бәйләнгән. Гөлсинә Юлай ҡыҙы Бөрө институтының филология факультетын тамамлаған. Бөгөн ул Йонос урта мәктәбе директоры, рус теле һәм әҙәбиәте уҡытыу-сыһы булып эшләй. Күп йыллыҡ хеҙмәте һәм һөнәри оҫталығы өсөн Рәсәй Федерацияһы Мәғариф министрлығының Почет грамотаһы менән бүләкләнгән, Башҡортостан Республикаһының мәғариф алдынғыһы исеменә эйә.\nФирғәт Риф улы – физкультура, технология һәм йәшәү эшмәкәрлеге нигеҙҙәре уҡытыусыһы, мәктәптә “Сапсан” хоккей командаһын ойошторған, команда – мәктәптең генә түгел, ә район ғорурлығы.\n– Беҙҙең мәктәп балалары хоккей менән бик теләп шөғөлләнә. Улар хатта йәй көнө лә күнекмәләрҙән туҡтамай. Команда менән беҙ республика ярыштарында ҡатнашабыҙ, унда йәш хоккейсылар уйын ғына түгел, ә тормош тәжрибәһе лә ала. Хоккей – ҡиммәтле спорт төрө. Бында беҙгә элекке мәктәп тамамлаусылар, район ойошмалары һәм учреждениелары етәкселәре ҙур ярҙам күрһәтә, – ти тренер.\nУларҙың һөнәри эшмәкәрлектәре лә, ғаилә тормоштары ла уңышлы бара. Ир менән ҡатын ғорурланырлыҡ дүрт бала тәрбиәләп үҫтергән. Өлкән ҡыҙҙары Алина нефть университетын тамамлаған, Яңы Уренгой ҡалаһында банкта юридик ойошмалар менән эшләү буйынса баш белгес. Вәсил – РФ милли гвардияһы ғәскәрҙәре Пермь хәрби институтының I курс курсанты. Ғайсар 10-сы клас-та уҡый, Туймазы ҡалаһында үткән шайбалы хоккей буйынса БР беренселегендә “Иң яҡшы уйынсы” булған, ике тапҡыр Башҡортостан Республикаһы чемпионты финалында ҡатнашҡан. Ағаһы кеүек ул да хәрби булырға хыяллана. Ғәлиәскәр – 8-се класс уҡыусыһы, Ҡыйғы районы хоккей командаһы составында республика чемпионы булған.\n– Иремә рәхмәтлемен. Уның өлгөһөндә балаларыбыҙ сәләмәт йәшәү рәүеше алып бара, спортты ярата, – ти Гөлсинә Юлай ҡыҙы.\nҒаилә бәхете нимәлә, тигән һорауға 25 йыл тиерлек ҡулға-ҡул тотоношоп тормош һуҡмағынан атлаған пар: “Беҙҙең бәхетебеҙ һәм тормош мәғәнәһе – балаларҙа”, – тип яуапланы.


Умартасылыҡ серҙәре/26-сы дәрес — Викидәреслек\nУмартасылыҡ серҙәре/26-сы дәрес\n1 Күс йыйыу һәм умартаға ябыу\n2 Сығып китеүе\n4 Яңы торлаҡты әҙерләү\nКүс йыйыу һәм умартаға ябыуҮҙгәртергә\nКүс осоп сығып китеүҙән алда үҙенә яңы йәшәү урыны эҙләү өсөн разведка яһаусы ҡорттарҙы сәфәргә оҙата. Башҡалары, күмәкләп осоп китеү сигналы көтөп, тыныс ҡына ултыра. Көн бик эҫе булғанда, ҡорттар умартанан тышҡа сыға һәм йомғаҡ булып йомарлана ла суҡланып аҫылынып тора.\nКүстәр иртәнге сәғәт 10-дан көн уртаһына тиклем сыға башлай, һауаны геүләгән тауыш менән тултыра, умарта өҫтөндә өйөрөлөп осоп, инә ҡортто көтә. Ул иһә ашыҡмай ғына бөтә ғаилә осоп килеп ҡуна торған таҡтаны байҡай ҙа умартаға кире инеп китә. Йәнә икенсе тапҡыр килеп сыға ла осоп һауаға күтәрелә, шунан бында өйөрөлөүсе ҡорттарҙың төп массаһына ҡушыла. Инә ҡорт, ғәҙәттә, осоп китмәй, тотҡарланып, таҡтала тора. Нәҡ ошо мәлдә умартаның бер яҡ ҡырында баҫып тороп, уны бармаҡтар менән генә тотоп алырға һәм ситлеккә ултыртырға кәрәк. Шунан уны күс моҙғаһы эсенә урынлаштырырға мөмкин. Күс булып айырылып сыҡҡан ҡорттар инәне еҫе буйынса бик тиҙ эҙләп табып, янына йыйыла. Әгәр ҙә умартасы ошо мәлде файҙаланып өлгөрмәһә, инә ҡорт күс менән разведкасылар күрһәткән урынға осоп китә. Ғәҙәттә, күс бындай урында (ағас ботаҡтарында, ҡыуаҡтарҙа, ҡоймаларҙа) 20–30 минуттан алып 2–3 сәғәткә тиклем, ҡайһы саҡтарҙа бер нисә тәүлеккәсә, разведкасы ҡорттар яңы торлаҡ тапҡансы торорға мөмкин. Күс йыраҡ осоп китмәһен өсөн (быға халыҡтың күптән килгән әмәле бар), уға умартанан сыҡҡан саҡта еңелсә генә һыу һибәләр. Был иһә ямғыр яуа икәнлекте ишаралай, ҡорттар умартанан алыҫ түгел ергә ҡуна.\nУмартанан айырылып сыҡҡан күсте йорт янына ҡундырыу, күс йыйыу буйынса эште еңеләйтеү маҡсатында күләгәрәк урында “Т” хәрефе рәүешендә ике-өс таҡталы бағана ҡуйырға кәрәк (40х60 см ҙурлығында йоҡа таҡта файҙаланыла, ергә ултыртылған бағанаға 2 метр тирәһе бейеклектә ҡағып ҡуйыла). Күстәрҙе алдаштырыу өсөн таҡта ҡағылған бағаналарға берәй киҫәк көңгөрт, көңгөрт-һоро төҫтәге балауыҙ элеп ҡуялар, бағанаға лимон бөтнөгөн ышҡып һөртәләр, сөнки был үләндең еҫен бал ҡорттары бик тә хуп күрә. Ошо уҡ маҡсатта умарталыҡ янында йәки урманда ағастарға иҫке кәрәҙҙәр менән тәьмин ителгән хәйлә умарталары ултырталар. Бындай умарталарға күс йыш һырый.\nКүсте йыйырға тотонорҙан алда һеҙгә аҡ халат һәм биткә селтәр кейергә (ҡорттар яуыз булмаһа ла), күректе тоҡандырырға, күсереп алыу өсөн һоҫҡо (ҙур ағас ҡалаҡ), моҙға йәки япма менән ябып, ниндәйҙер бер йәшник йәки ҡап әҙерләргә кәрәк.\nМоҙғаны үҙегеҙ эшләй алаһығыҙ. Ул 100 см оҙонлоғондағы, 20–25 см киңлегендәге йүкә ҡабығынан йәки фанеранан әҙерләнә. Уны дуға һымаҡ бөгәләр (фанераны тәүҙә үк парландырып алырға кәрәк), аҫтан бер башын һындыралар, шулай итеп, моҙғаның төбөн барлыҡҡа килтерәләр. Остарҙы тоташтырып, моҙғаны арттан таҙа ваҡ тимер сыбыҡ селтәре менән тарттыралар, алдан уға киндер туҡыманан асып-ябылмалы ҡорма, ә өҫтөн ырғаҡлы бау менән нығытып ҡуялар. Әгәр ҙә күс тәпәш ағасҡа һырыһа, ул саҡта уҡмашып ултырған ҡорттар аҫтына асыҡ моҙғаны (йәки күсермәле йәшник) ҡуялар, уға ҡалаҡ ярҙамында ҡорттар суғын күсерәләр, ә ҡалғанын киҫкен хәрәкәт менән ботаҡтан һелкетеп төшөрәләр. Бынан һуң моҙғаны, шул уҡ ағасҡа элеп, асыҡ килеш ҡалдырырға кәрәк. Моҙғаға эләкмәгән ҡорттар оҙаҡ ваҡыт та үтмәҫтән үҙҙәре үк уға йыйыласаҡ. Ҡорттарҙы индереү өсөн күрек тә файҙаланыла.\nҠайһы саҡта шулай ҙа була: күс яңынан һауаға күтәрелеп осоп, умарталыҡ өҫтөндә өйөрөлә-өйөрөлә лә үҙенең умартаһына йәки башҡа урынға ҡуна. Был иһә ҡорттарҙы моҙғаға һелккән ваҡытта инә ҡорттоң эләкмәүе тураһында һөйләй. Ҡорттар тынысланғас, күсте күсереп ябыуҙы ҡабатларға кәрәк.\nМоҙғаға күсерелгән ҡорттарҙы япмаһы менән ябалар ҙа һалҡынса, ҡараңғы урынға (ҡышлау урынына йәки мөгәрәпкә) ҡуялар. Ялан ерҙә уларҙы кис еткәнсе тотоу, күләгәгә ҡуйыу хәйерлерәк, ә унан инде яңы умартаға ябалар. Һәр саҡ шул хаҡта белеп торорға кәрәк: күстәр эҫегә бик тиҙ ҡыҙып китә, йәғни күс ҙур, моҙға бәләкәй булһа, өҫтәүенә, ҡояш аҫтында торһа, ҡорттар янып үлә. Тотолған күс моҙғала биш һәм унан да күберәк тәүлеккә тиклем тора ала, уны өҫтәмә аҙыҡландырыу талап ителмәй (сөнки ҡорттарҙың бал йыйыу бөрләтәүендә етерлек бал һуты бар). Ләкин был хәлдә оҙаҡ тотоу хуп түгел. Күсте айырған көндө үк кисен, 9–10 сәғәт тирәһендә, умартаға ябырға кәрәк.\nЯңы торлаҡты әҙерләүҮҙгәртергә\nБөтәһенән элек күс өсөн оя әҙерләйҙәр — был ентекләп дезинфекцияланған (быға тиклем файҙаланыуҙа булһа) ҡәҙимге умарта. Уға бер-ике әҙер кәрәҙ һәм күп итеп яһалма балауыҙлы рамдар ҡуялар (һәр 200–250 грамм ҡорт массаһына бер рам кәрәклектән сығып эш итәләр), йәғни 1 кг айырылып сыҡҡан күскә өсәр-дүртәр рам тура килергә тейеш. Күс яңы умартаны ташлап китмәһен тип, баллы рам ҡуйырға кәрәкмәй (аҙыҡ бирмәйһегеҙ), киреһенсә, уға асыҡ үрсемле бер рам ҡуяһығыҙ. Быны ҡорттар булмаған саҡта, күсте ябырҙан алда, кисен эшләйһегеҙ. Үрсемле рамды көслө ғаиләнән алырға тәҡдим ителә. “Балаларын” ҡорттар күп осраҡта ташлап китмәй. Ояны шулай итеп комплектлайҙар: умартаға кәрәҙле һәм яһалма балауыҙлы рамдар сиратлаштырып ҡуйыла. Әгәр ҙә бал бирһәгеҙ, баллы рамды умартаның эсенә ситкә ҡуйығыҙ.\nРубриканы Рафиҡ Ноғоманов алып бара. Мәҡәләләр 2012 йылғы «Башҡортостан» гәзитендә баҫылған.\nСығанағы — «https://ba.wikibooks.org/w/index.php?title=Умартасылыҡ_серҙәре/26-сы_дәрес&oldid=19479»\nПоследний раз редактировалась 31 май 2018 в 17:32\nБыл бит һуңғы тапҡыр 17:32 31 май 2018 үҙгәртелгән.


Иглин районында тағы ла фажиғәле осраҡ теркәлде\nКөҙәй ауылында йәшәүселәр төҙөлөш майҙанында йәш ҡатын мәйетен күреп полицияға хәбәр итә. Һуңғараҡ уның 31 йәшлек Людмила Билайз булыуы асыҡлана. Батҡаҡҡа батып йән биреүсе ҡатын тыумыштан эпилепсиянан интеккән була.\nҮлем осрағы теркәлгән был ерҙе халыҡ хәҙер урап үтә. Төҙөлөш мәтеһенә батып үлгән урынға ағас нигеҙҙәр түшәгәндәр.\nКөҙәй ауылының үҙәк урамдарының береһендә алып барылған төҙөлөш майҙансығы кәртәләп алынмаған була. 31 йәшлек Людмила Билайздың үле кәүҙәһе шәмбе көнөнөң икенсе яртыһында тап ошо кәртәләнеп алынмаған төҙөлөш уртаһында табыла. Ҡатындың баш кейеме һәм һыңар итеге әле лә төҙөлөш майҙанында ята.\nӘлеге ваҡытта төҙөлөш майҙансығы сик билдәләүсе таҫма менән генә уратып алынған. Дымлы ерҙән әле һаман да һыу һарҡылып ята. Әүҙем төҙөлөш эштәре башҡарылмай. Тирә-яҡта сүп-сар өйөмдәре һәм бетон ҡулсалар ғына. Ауыл халҡы йәш ҡатындың үлемен бәхетһеҙлекме, әллә фажиғәле хәл булдымы тип баш вата.\nВафат булыусы Любовь Щенованың улы менән граждан никахында йәшәй. Һуңғы алты йылда Людмила Билайз улар менән бер ҡыйыҡ аҫтында көн итә. Өлкән йәштәге ханым уның әленән -әле эпелепсия өйәнәге һәм һаулығында башҡа ҡатмарлыҡтар булыуы хаҡында лә һөйләне. Үҙенең бер туғандары ҡатын менән яҡын аралашмаған. Һуңғы юлға оҙатыуҙа ла бөтә туғандары ла булмаған. Һаулығы буйынса бирелгән фатирын уның бер туған апайҙары ҡуртымға биргән.\nЛюдмила Щенова: «Уның беҙҙән башҡа бер генә яҡын кешеһе лә булманы. Беҙ татыу йәшәнек. Әле лә күңелем тулып тора. Бер рәхәт тә күрмәне был тормошта».\nҠатындың үле кәүҙәһе шәмбе көн табыла, әммә ул өйҙән кесаҙна көндө сығып киткән була. Күп кешеләр уның ҡыҙмаса булып йөрөүенең дә шаһиты булған..Әммә фажиғәне күреүселәр юҡ. Үлем осрағы менән бәйле ваҡиғаларҙы тикшереү органдары асыҡлаясаҡ.\nСветлана Абрамова, Рәсәй тәфтиш комитетының Башҡортостан буйынса идаралығы етәксеһенең өлкән ярҙамсыһы: «Көҙәй ауылында йәшәүсе ҡатын алкоголде саманан тыш ҡулланыу арҡаһында бысраҡҡа йығыла ,әммә тора алмай, шунда йән бирә. Уның үле кәүҙәһен ауылдаштары табып ала. Үлем осрағын суд-медицина органдары тикшереп сәбәптәрен асыҡлаясаҡ. Ауылдаштары хатындың ике көн дауамында ауыл буйлап ҡыҙмаса йөрөүен билдәләй».\nКөҙәй ауылындағы төҙөлөш кәртәләп алынмаған, кран һәм башҡа ауыр йөк машиналары юлы халыҡ йәшәгән урамдарға яҡын юлдан үтә. Бер ниндәй ҙә иҫкәртеү билдәләре юҡ. Йәкшәмбе көн үҫмер малай ҙа биленән төҙөлөш эсендәге батҡаҡҡа йығыла. Малайҙы иптәштәре ҡотҡара.\nИван Искаков: «Минең ике аяғым да батты. Башта иптәштәрем көлдө. Эргәнән ирле-ҡатынлы үтеп барыусылар мине ҡотҡарырға кәрәклеген әйттеләр .Шунан һуң ғына мине иптәштәрем тартып сығарҙы. Мин өйгә итекһеҙ ҡайттым».\nИскаковтар улы менән булған күңелһеҙ ваҡиғанан әле лә шаңҡыу хәлендә. Әсәһе Рима ханым бөтә бәхетһеҙлектең башы төҙөлөш майҙанын кешеләргә һәм бала-сағаға хәүефһеҙ итеп кәртәләнеп алынмауҙа тип билдәләй.\nРимма Искакова: «Бында кәртәнең булғаны ла юҡ. Ҡарауылсы һәм берҙән -бер фонарь төҙөлөш эсендә генә.Беҙҙең урамдар яҡтыртылмай. Ни өсөн төҙөүселәр ҡағиҙәләрҙе тупаҫ боҙа».\nЭштәрҙе башҡарыусы ойошма-Торлаҡ төҙөлөшө фонды. Беҙ уның етәкселегенән хәүефһеҙлек саралары ни өсөн үтәлмәүен асыҡланыҡ.\nТөҙөлөш ҡасан бейек ҡома менән уратып алынасаҡ тигән һорауға беҙ аныҡ ҡына яуап ала алманыҡ. Ҡатындың үлеменең сәбәптәре лә асыҡланмаған. Нисек кенә булмаһын, мәрхүмәнең яҡындары уны бындай бәхетһеҙлектән ҡотҡарырға була ине, тигән фекер яҡлы.


23 Октябрь 2010, 16:42\nБР Президенты Р. Хәмитовтың Көньяҡ Урал райондарына сәфәрендә Сибайҙа граждандарҙы ҡабул итеүе һөҙөмтәһе – ҡаланың Арҡайым биҫтәһендә мәктәп төҙөлә башланы. Сөнки был микрорайон балалары Сибай үҙәгендәге мәктәпкә йәмәғәт транспортында йөрөй – юлға бер сәғәт ваҡыт китә. Рөстәм Хәмитов был хәл тураһында белешергә һәм яуаплы кешеләрҙән мәктәп төҙөлөшөн тиҙләтергә вәғәҙә иткәйне һәм һүҙендә торҙо – төҙөлөш майҙанында эш ҡыҙа.\nМәскәүҙә Рәсәй Хөкүмәте Рәйесе урынбаҫары Игорь Шувалов илдең иң яҡшы предприятиеларына 2009 йылда сифат өлкәһендә федераль хөкүмәт премияһын тапшырҙы. Лауреаттар араһында Белорет металлургия комбинаты ла бар. Һуңғы өс йылда Башҡортостан предприятиелары абруйлы конкурс премияларына һәм дипломдарына эйә була бара.\n29 – 31 октябрҙә Өфө ҡалаһында Урал – Волга буйы төбәге буйынса Бөтә Рәсәй Хәрби сәнғәт форумы үтәсәк. Форум барышында чемпионат һәм Европа кубогына ориентал, каратэ һәм үҙ-үҙеңде яҡлау буйынса һайлап алыу турҙары ойоштороласаҡ. Шулай уҡ башҡа спорт төрҙәре буйынса ла республика турнирҙары үткәреү ҡаралған.\n1 – 3 ноябрҙә Өфө ҡалаһында махсус мәктәп-интернаттар тәрбиәләнеүселәре араһында V республика спорт ярыштары уҙасаҡ. Унда республиканың 26 белем биреү учреждениеһынан 200-ҙән ашыу бала ҡатнашасаҡ. Сәләмәтлектәре буйынса мөмкинлектәре сикләнгән ҡыҙҙар һәм малайҙар үҙҙәрен төрлө спорт төрҙәрендә һынап ҡараясаҡ.\nБашҡортостан вуздары Иордания менән хеҙмәттәшлек итәсәк. «Башҡорт-ғәрәп дуҫлығы» йәмғиәте идараһы рәйесе Урал Ғиззәтуллин әйтеүенсә, Иорданияға һәм Сүриә Республикаһына эш сәфәре барышында белем биреү учреждениелары һәм был дәүләттәрҙең эшлекле даирәләре менән бәйләнештәр булдырылған. Иордания менән хеҙмәттәшлек итеүгә Башҡорт дәүләт университеты, М. Аҡмулла исемендәге Башҡорт дәүләт педагогия университеты, Өфө дәүләт сервис һәм иҡтисад академияһы бөгөндән әҙер.\nХәйбулла районында опекун ғаиләләр араһында конкурс ойошторолдо. Унда дүрт ғаилә ҡатнашты. Гран-приға Аҡъярҙан ҡырымғужиндар ғаиләһе лайыҡ булды.\nБР Тәбиғәттән файҙаланыу һәм экология министрлығында һунарға рөхсәт алыу өсөн ғаризалар ҡабул итеү дауам итә. Быйыл шарттар бер ни тиклем үҙгәргән. Ул, лототрон ҡулланып, осраҡлы номерҙарҙы билдәләү аша башҡарыласаҡ.


Бәрәкәт | Әбйәлил - Абзелил\nӘбйәлил - Абзелил > вәғәздәр > Бәрәкәт\n« Ни тиклем ҡыйынлыҡ\nӘл-Әхзәб алышы »\nАллаһ Тәғәлә Ҡөръән Кәримдә «Ибраһим» сүрәһенең (14 сүрә) 34-се аятында әйтә:\n34. Үә әәтәәкүм миң күлли мәә сә'әлтүмүүһ үә иң тәғүддүү ниғмәтә-ллааһи ләә түхсууһәә иннәл-иңсәәнә ләҙалүүмүң кәффаар.\n34. Аллаһ Тәғәлә һәр һораған нәмәгеҙҙе биргән. Алланың биргән ниғмәттәрен һанар булһағыҙ, һанап бөтөрә алмаҫһығыҙ. Ысынлап та, кеше — яҡшылыҡтың ҡәҙерен белмәгән залим.\nРаббыбыҙҙың беҙгә биргән ниғмәттәрен ысынлап та һанап бөтөрә алмаҫлыҡ хәлдәбеҙ, еңел генә һулыш ала алыуыбыҙ ҙа, ашаған-эскән ризығыбыҙҙы йота алыуыбыҙ ҙа, хатта эшкәртеп шуны сығара алыуыбыҙ ҙа, көндәлек ябай әйберҙәр булһа ла, барыһы ла Аллаһтың ниғмәттәре. Беҙҙән ошо ниғмәттәрҙе таныу, белеү, барыһын да Аллаһтан икәнен аңлау, улар өсөн шөкөр итеү талап ителә.\nАллаһ Тәғәлә үҙенең сикһеҙ рәхмәте менән бирә торған һәм һәр ваҡыт иҫебеҙҙә тоторға тейеш булған ниғмәттәрҙең береһе – Бәрәкәт.\nКүбебеҙҙең телендә, теләктәрендә булған ошо һүҙ һәм төшөнсә ниндәй мәғәнәләргә эйә һәм уны булдырыуҙың сәбәптәре ниндәй һуң?\nБәрәкәт һүҙенең мәғәнәһенә килгәндә ул артыуҙы һәм күбәйеүҙе белдертә. Ҡайһы бер ғалимдар уға ошондай аңлатма бирә: аҙҙың да файҙаһы күп булыуы, йәки икенсе төрлө әйтһәк, нимәнеңдер ҙә булһа көтөлгәнгә ҡарағанда күберәк килеп сығыуы.\nШулай уҡ ҡайһы бер ғалимдар бәрәкәтте былай тип аңлаталар: Аллаһу Тәғәлә итәғәт һәм ғибәҙәт ҡылыуҙың донъяуи файҙаһы.\nЛәкин һәр әйберҙең дә үҙ бәрәкәте бар:\nМал-мөлкәттең бәрәкәте – уның өҙөлмәүе һәм файҙалы булыуы\nҒаиләнең бәрәкәте – уның имен һәм тыныс булыуы,\nҒүмерҙең бәрәкәте – уның оҙон һәм игелек менән тулы булыуы\nҒилемдең бәрәкәте – уны аңлау һәм уның буйынса ғәмәл ҡылыуы\nБалаларҙың бәрәкәте – уларҙың игелекле булыуҙары.\nКүренгәнсә, бәрәкәт – ул бөтөн яҡшылыҡ һәм изгелектең йыйылмаһы, шуға күрә уға ирешергә тырышыу, уға ынтылыу бер ҙә сәйер эш түгел, ләкин, нисек ирешергә тигән һорау тыуа.\nБәрәкәтте йәлеп итә торған, Аллаһ Тәғәлә бәрәкәте килтерә торған сәбәптәр күп, шуларҙың бер-нисәһен ҡарап уҙайыҡ:\nИң беренсе сәбәп — тәҡүәлек.\nАллаһ Тәғәлә тыйған эштәрҙе эшләүҙән, ҡушҡандарын ҡалдырыуҙан ҡурҡыу, уның асыуын сығарыуҙан һаҡланыу, бойһоноуың сәбәпле Аллаһ Тәғәләнең ғазабы менән үҙ араңа ҡорма ҡороу, тәҡүәлектең ҡыҫҡаса мәғәнәһе шул.\nАллаһ Тәғәлә Ҡөръән Ҡәримдә әйткән:\nوَلَوْ أَنَّ أَهْلَ الْقُرَى آمَنُوا وَاتَّقَوْا لَفَتَحْنَا عَلَيْهِم بَرَكَاتٍ مِّنَ السَّمَاءِ وَالْأَرْضِ 96\n96. Үә ләү әннә әһләл-ҡураа әәмәнүү үә-ттәҡау ләфәтәхнәә ғәләйһим бәракәәтим- минә-ссәмәә'и үәл-ардыи...\n96. Был илдәрҙең халҡы иман килтерһә, тәҡүәле булһа, Беҙ уларға Күк менән Ер бәрәкәтен асыр инек. (Сүүратүл Әғраф – Кәртәләр сүрәһе, 7 сүрә 96 аят).\nТимәк ҡолдарҙа тәҡүәлек булған осраҡта, илдәрҙә ниғмәт артыр ине, булған байлыҡтың файҙаһы күренер ине, ерҙән дә, күктән дә бәрәкәт килер ине.\n- 20-се быуатта күп ғәрәп илдәрендә нефть асылды, донъяла иң күп нефть етештереүсе халыҡ – ғәрәп халҡы. Ләкин тәҡүәлек аҙ булыу сәбәпле, ул байлыҡтың бәрәкәте күренмәй, ислам һәм мосолмандарға файҙаһы һиҙелмәй. Шул ғәрәп илдәренең ҡайһы берендә һуғыш, ҡайһы берендә тынысһыҙлыҡ, ҡайһы берендә фәҡирлек, ҡайһы берендә боҙоҡлоҡ һәм динһеҙлек.\n- Ә бер ниндәй ҙә нефть булмаған заманда – ике генә йыл идара итеп ҡалған Ғөмәр ибн Ғәбделғәзиз ваҡытында – тәҡүәлек сәбәпле ысын бәрәкәт урынлашҡан ине. Илдәр тыныс, доньяла имен, кешеләр бай һәм ҡәнәғәт ине. Төньяҡ Африкала – Мәғриб илдәрендә йыйылған зәкәтте алыр кеше табылмағас, шул байлыҡты баш ҡалаға килтереп, ҡолдар һатып алалар һәм уларҙы азат итәләр.\nХәҙер ер шарының алтынан бер өлөшө булған, һәм ер байлыҡтарын күбеһен үҙенә йыйған илебеҙҙә бәрәкәттең ниндәй хәлдә икәнен аңлатып тороу артыҡ.\nБер ғалимгә: «Хаҡтар күтәрелде тип зарланғас, „Тәҡүәлек менән төшөрөгөҙ“, — тигән кәңәш бирә».\nБәрәкәттең сәбәбе — тәҡүәлек икәнен аңлатыусы икенсе аят:\n2. وَمَن يَتَّقِ اللَّهَ يَجْعَل لَّهُ مَخْرَجًا\n3. وَيَرْزُقْهُ مِنْ حَيْثُ لَا يَحْتَسِبُ\n2. ...үә мәй-йәттәҡилләәһә йәджғәл ләһү махраджәә.\n3. Үә йарзүҡһү мин хәйҫү ләә йәхтәсибү...\n2. ...Алланан ҡурҡҡан кешегә Ул сара табыр,\n3. көтмәгән ерҙән уға ризыҡ бирер...\n— тип вәғәҙә итә Аллаһ Тәғәлә «Талаҡ» сүрәһенең (65 сүрә) 2-3 сө аяттарында.\nАуырлыҡ һәм мәшәҡәттәр килгәндә, ҡайғы хәсрәт ишегеңде шаҡығанда, күңелең ҡурҡыу һәм асыу шомлоҡ менән тулғанда, Аллаһтан башҡа таяныр зат ҡалмағанда, тәҡүәлеге сәбәпле еңеллек килеү, елкәндән тау-тау йөк төшөү, көтөлмәгән ерҙән байлыҡ табыу – был да бик ҙур ниғмәт һәм бәрәкәт.\nИкенсе сәбәп – доға, истиғфәр, зекер итеү һәм Ҡөръән уҡыу.\nҺәр ҡайһыбыҙға мәғлүм: ризығыбыҙ ҙа, уның бәрәкәтле булыуы ла Аллаһ Тәғәлә ҡулында. Шуға күрә беҙ бәрәкәтте Аллаһ Тәғәләнән һорарға тейеш, гонаһтарыбыҙ өсөн ярлыҡау һорап, тәүбә ҡылырға тейеш, Аллаһ Тәғәләне йыш иҫкә алырға тейеш.\nКөндәрҙән бер көндө пәйғәмбәребеҙ ﷺ мәсеткә килеп инә һәм унда Әбу Үмәмә исемле сәхәбәһен күрә. «Ни эшләп ултыраһың был ваҡытта Әбү Үмәмә?» тип һорай пәйғәмбәребеҙ ﷺ . «Ҡайғырып ултырам, бурыстарым күп, нисек түләргә белмәйем». «Ҡайғыңды бөтөрә торған, бурысыңды ҡайтара торған һүҙҙәр өйрәтәйемме?», — ти әйткән пәйғәмбәребеҙ ﷺ. Иртә кис шуны ҡабатла:\n“Йә Аллаһ! Мин Һиңә ҡайғы-хәсрәттән, көсһөҙлөк һәм ялҡаулыҡтан, ҡурҡаҡлыҡ һәм һаранлыҡтан һыйынам. Шулай уҡ бурыстар йөгөнән һәм кешеләр йәберләүенән дә һаҡла мине!".\nЫсын мохтаж күңелдән сыҡҡан доға Аллаһҡа барып етә. Әбү Үмәмә лә хәсрәтеннән дә, бурыстарынан да ҡотола.\nИстиғфәр – Аллаһ Тәғәләнән гонаһтар өсөн ғәфү үтенеүҙе һорау.\nАллаһ Тәғәлә Ҡөръән Кәримдең" Нух" сүрәһендә (71 сүрә) Нух пәйғәмбәрҙең ҡәүеменә биргән кәңәшен еткерә:\n10. Фәҡультү-стәғфируу раббәкүм иннәһү кәәнә ғаффәәраа.\n11. Йурсили-ссәмәә’ә ғәләйкүм мидраараа.\n12. Үә йүмдидкүм би'әмүәәлиүүә бәниинә үә йәджғәл ләкүм джәннәәтиүүә йәджғәл ләкүм әнһәәраа.\n10. әйттем: «Раббынан ғәфү үтенегеҙ, Ул ярлыҡаусан.\n11. Ул күктән ямғыр яуҙырыр,\n12. мал биреп, бала биреп ярҙам итер, һеҙгә баҡсалар үҫтерер, йылғалар ағыҙыр. (Рабығыҙҙан ғәфү үтенегеҙ, ул кисереүсе! Шулай эшләһәгеҙ Ул һеҙгә ямғырҙар яуҙырыр, байлыҡ һәм балалар менән ниғмәтләндерер, баҡсалы һәм йылғалы ерҙәр бирер).\nНиндәй генә ауыр хәл булмаһын, ниндәй генә нәмә кәрәк булмаһын, истиғфар ҡылыу кәрәк. Бер ғалим әйткән: «Берәр мәсъәләне аңламаһам, 1000 йәки күберәк мәртәбә истиғфар итә инем шунан һуң аңлау килә ине».\nЭшең, ризығың, йәшәйешең бәрәкәтле булһын тиһәң Аллаһты иҫкә алырға онотма. Хәйерле ғәмәлдәр алдынан Бисмиллаһир-рахманир-рахим тип әйтеүҙең маҡсаты шул бәрәкәткә өлгәшеү.\nӘйтелгән:"Был – һиңә индерелгән бәрәкәтле китап".\nКүберәк Ҡөръән уҡыһаҡ, телевизорҙан, юҡ бар эштәрҙән айырылһаҡ, Аллаһ Тәғәлә беҙгә бәрәкәтен бирер иншәАллаһ!\nӨсөнсө сәбәп – саҙаҡа һәм зәкәт.\nПәйғәмбәребеҙ саҙаҡа малды кәметмәҫ тине. Әйе. Саҙаҡа байлыҡты кәметмәй, тағы ла арттыра ла, бәрәкәтле лә итә.\nАллаһ Тәғәлә әйткән: “Берәй нәмәне генә саҙаҡа итеп сарыф итһәгеҙ ҙә, Аллаһ уның урынына алмаштырып ҡайтарып бирер". “Әй әҙәм балаһы! Байлығыңды мохтаждарға сарыф ит, Мин дә һиңә сарыф итәрмен". «Көн һайын иртә менән ике фәрештә төшөп береһе: „Йә Раббым, малынан мохтаждарға өлөш сығарыусыға артырып бир“, ә икенсеһе: „Йә Раббым, малын ҡыҙғанып тотоусының малын бөтөр“, — тип доға ҡылалыр».\nПәйғәмбәребеҙҙең ﷺ сәхәбәләре быны яҡшы белгәндәр, сөнки Аллаһ Тәғәләгә имандары һәм тәүәккәллектәре көслө булған.\nЗөбәйер исемле кеше үләр алдынан улын Абдулланы саҡыртып ала ла: “Бурыстарымды ҡайтар! Көсөң етмәһә, әйт: “Йә Аллаһ Һин Зөбәйерҙең Раббыһы, уның бурысын ҡайтарһаң ине! – тип һора. Сөнки Зөбәйер үҙ малын Аллаһ ризалығы өсөн генә сарыф иткәнен Зөбәйерҙең Раббыһы белә". Зөбәйер үлә, һәм бурыстарын һанағас бер миллион дирһәм бурыс килеп сыға. Бөтә ҡалдырған мираҫ та 400 000 дән һәм бер бүлем ерҙән артмай. Шунда Абдуллаһ Аллаһ Тәғәләгә: «Йә Аллаһ һин Зөбәйерҙең Раббыһы, уның бурысын ҡайтарһа ине!» – тип мөрәжәғәт итә.\nБер нисә көн уҙҙы һәм теге ер баҙар урынына әйләнде. Һәм кешеләр һуғыша һуғыша шул ерҙе һатып алырға теләнеләр. Уны бик күп аҡсаға һатып йыл дауамында баҙарға сығып кешеләрҙе саҡырып йөрөнөм: “Атайым кемгә тейеш ине, аҡсаһын килеп алһын. Йыл аҙағында Зөбәйерҙең ҡатындарынала мираҫын бүлдем һәм һәр береһенә берәр миллион сыҡты", тине Абдуллаһ ибн Зөбәйер.\nСаҙаҡаның бәрәкәте мал-мөлкәткә генә түгел, хатта сәләмәтлеккә лә өлгәшә.\nСүриялағы Хәләб ҡалаһының Йәмиғ мәсетенең имамы Абделһади Бәдлә үҙенең ҡиссаһын һөйләй: “Ғаилә ҡороп йәшәй башлағас та, беренсе балабыҙ тыуҙы. Башта шатлығыбыҙ сикһеҙ ине, ләкин үҫә килә бер мәле ул сирләй башланы, хәле көндән көн насарая ине. Ниндәй генә саралар ҡулланһаҡ та, сәләмәтлеге яҡшырманы. Изге кешеләр бер табип бар тинеләр, шуға киттек, баланың температураһы бик көслө ине. Табип: “Төндә температураһы төшмәһә, иртәгә үләсәк, тип ҡайтарып ебәрҙе. Ҡайғыға батып баланы өйгә алып ҡайттым, төн еткәс намаҙға баҫтым, һуңыраҡ сыҙай алмайынса сығып киттем. Урамда ни эшләргә белмәйенсә йөрөгәндә пәйғәмбәребеҙҙең ﷺ: «Ауырыуҙарығыҙҙы саҙаҡа биреп дауалағыҙ» тигән һүҙҙәрен иҫкә төшөрҙөм. Ләкин хәҙер кемде табайым, кемдең ишеген шаҡыйым, асһалар ҙа нимә тип әйтәйем? Шулай тип уйлағанда яныма бер бесәй килде, ас икәне күренеп тора ине. Шул саҡта өйгә инеп бер ит киҫәге сығарып шул ас бесәйҙе ашаттым. Уйға ҡалып ишекте япҡанда ҡатынымдың мине саҡырыуын ишеттем. «Тиҙерәк кил, тиҙерәк бул» Ни булды, тип бүлмәгә инһәм, ҡатындың йөҙөндә шатлыҡ ғәләмәте күренә ине. “Йоҡлап киткәнмен һәм шул арала төш күрҙем. Улымды ҡосаҡлап торғанымды күрҙем һәм ҙур ҡара ҡош уны ҡосағымдан йолҡоп алырға теләй, мин бирмәйем, инде нишләргә белмәйем, шул саҡ бер бесәй үҙе бәләкәй генә, шул ҙур ҡошҡа ташланып уны яныбыҙҙан ҡыуҙы.\nШунан һуң һинең ингән тауышыңа уянып киттем." Шул мәлдә мин йылмайҙым да «Хәйерлегә булһын тип» әйтеп ҡуйҙым. Минең йылмайыуыма ҡатыным бик ғәжәпләнеп ҡараһа ла, уға бер нәмә лә әйтмәнем. Балабыҙ янына ашығып барһаҡ, температураһы төшкән, һәм күҙен асҡан ине. Валлаһи икенсе көн балабыҙ дуҫтары менән урамда уйнай ине."\nШулай итеп, беҙгә барыһында, яҡшыһында, яманында бер Аллаһ Тәғәлә генә биреүсе. Шуға күрә Унан ғына бөтөнөһөн дә һорайыҡ. Бөтә ғәмәл ғибәҙәттәребеҙҙе урынға еткереп үтәп торһаҡ, гонаһтарҙан тыйылһаҡ, Уны һәр саҡ тел-уйҙа тотоп хәмде — сәнәләребеҙҙе әйтеп торһаҡ, Раббыбыҙ беҙҙе Үҙенең рәхмәтенән ҡалдырмаҫ. Хәйер саҙаҡаларыбыҙҙы, зәкәттәребеҙҙе тейешле ерҙәргә түләп торһаҡ, беҙгә Раббыбыҙ бәрәкәт бирер. Беҙ бөтәбеҙҙә күреп торабыҙ, әлеге көндәрҙә бик бай кешеләр бар. Әммә улар ошо байлыҡтарын хәләл юл менән тапмағандар, тейешле ерҙәргә лә зәкәтен түләмәйҙәр, саҙаҡалар бирмәйҙәр, береһенә лә ярҙам итмәйҙәр. Шуға күрә шул байлығында бер ниндәй ҙә бәрәкәт юҡ, шатлығы юҡ. Ни тиклем байлыҡ йыйһаларҙа етмәй, йә балалары тәүфиҡһыҙ була. Ни өсөн кәрәк ул байлыҡтар, йөрәгеңдә именлек булмаһа, ул байлығыңдан уҙеңә лә һәм башҡаларға ла файҙа булмаһа.\nЙә Раббым беҙгә ике донъяныңда бәхетен бирһәң ине. Тапҡан малдарыбыҙҙың изгелеген, бәрәкәтен күрергә насип итһәң ине. Ошо тапҡан малдарыбыҙҙы беҙҙең иманыбыҙға терәк ҡылһаң ине. Изге эштәр эшләргә, мохтаждарға саҙаҡалар бирергә насип итһәң ине. Хаж ғәмәлдәре ҡылырға насип итһәң ине.\nЙә Раббым араларыбыҙҙа ысын мөьмин мосолмандар арттырһаң ине. Балаларыбыҙҙы, яҡындарыбыҙҙы, туғандарыбыҙҙы ла ошо юлға баҫтырһаң ине. Улар менән бергә намаҙҙар уҡырға, ураҙалар тоторға һәм башҡа изге эштәр ҡылырға насип итһәң ине. Шуларҙың сауаптарын алырға насип итһәң ине. Барыбыҙҙыла лә тамуҡ уттарынан һаҡлаһаң ине. Йәннәт баҡсаларына индереп ҡыуандырһаң ине!\nАвторы билдәһеҙ, татарсанан тәржемә итем өҫтәлмәләр ҡушып.\nЭта запись написана автором Назир Сабитов, 26.10.2018 в 01:42, и размещена в категории вәғәздәр. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Һәр сәғәт башында - республика, Рәсәй, донъя яңылыҡтары, һауа торошо хаҡында мәғлүмәт, реклама. Ярты сәғәт һайын - һауа торошо, 7.45, 23.45 - "Йондоҙнамә", 12.45, 20.45 - Тематик рубрика, 14.03, 16.15 - "Ҡәҙерле кешемә". Музыкаль ҡотлауҙар, 20.45 - "Иләү" - Юлдаш\nӘсәҙуллин Таһир, Рамазанов Илнур Наҙгөл Ғәлиева һүҙҙәре. Ете ҡыҙ - Таһир Әсәҙуллин көйө\nҺәр сәғәт башында - республика, Рәсәй, донъя яңылыҡтары, һауа торошо хаҡында мәғлүмәт, реклама. Ярты сәғәт һайын - һауа торошо, 7.45, 23.45 - "Йондоҙнамә", 12.45, 20.45 - Тематик рубрика, 14.03, 16.15 - "Ҡәҙерле кешемә". Музыкаль ҡотлауҙар, 20.45 - "Иләү"\nҺәр сәғәт башында - республика, Рәсәй, донъя яңылыҡтары, һауа торошо хаҡында мәғлүмәт, реклама. Ярты сәғәт һайын - һауа торошо, 7.45, 23.45 - "Йондоҙнамә", 12.45, 20.45 - Тематик рубрика, 14.03, 16.15 - "Ҡәҙерле кешемә". Музыкаль ҡотлауҙар, 20.45 - "Иләү" https://bash.news/yuldash/40115_r_st_bashynda_respublika_rsj_donya_yaylytary_aua_torosho_xaynda_mlmt_reklama_yarty_st_ajyn_aua_torosho_745_2345_jondonam_1245_2045_tematik_rubrika_1403_1615_erle_keshem_muzykal_otlauar_2045_il_keskjr_sn_kiske_ki_dshmbejoma/\n18 ноя 2019, 08:06\n18 НОЯБРЬ, ДҮШӘМБЕ\n7.00 Яңылыҡтар, алхәбәр, реклама.\n7.15, 12.15,19.45 "Көн тарихы". А.Сисәнбаев\n7.45, 23.45 "Йондоҙнамә"\n14.03 "Ҡәҙерле кешемә". Башҡорт телендә ҡотлауҙа\nЮлдаш Ленария Ямалетдинова\nЮлдаш Y.Metrika: 1783\n6+ "ЮЛДАШ" РАДИОҺЫНЫҢ ТАПШЫРЫУҘАР ТЕҘМӘҺЕ\n09:53, 02 дек\n12:28, 25 ноя\n08:11, 18 ноя\n08:06, 18 ноя


Шыршы ҡупшы кейенгән...\n29 Декабрь 2017, 17:58\nЯңы йылды ашҡынып көтөп алмаған бер генә бала ла юҡтыр ул. Шулай булмай ни, йәнең теләгә н тәмлекәстәр менән рәхәтләнеп һыйланыуҙар бары тик ошо бер мәл генә бит ул, ә инде йыл буйына хыял итеп йөрөгән бүләгеңде алып ҡыуаныуҙар – үҙе бер ғүмер! Ошо көндәрҙә районыбыҙҙың барлыҡ балалар баҡсаларында һәм мәктәптәрендә Яңы йыл иртәлектәре шаулап-гөрләп уҙҙы.\nӘ 29 декабрҙә Йылайыр ауылының мәҙәниәт һәм ял үҙәгендә район хакимиәте уҡыу алдынғылары, төрлө конкурс-олимпиадаларҙа, спорт ярыштарында еңеүселәр, күп балалы һәм аҙ тәьмин ителгән ғаиләләрҙә тәрбиәләнгән балалар өсөн район Яңы йыл шыршыһын ойошторҙо. Матур йола буйынса йыл да үткәрелгән шыршы байрамы был юлы 50 баланы йыйҙы.\nЙәш тамашасылар иғти-барына район мәҙәниәт йортоноң үҙешмәкәр артистары тырышлығы менән әҙерләнгән сағыу театр-лаштырылған тамаша тәҡдим ителде. Ә бына Балалар ижад йорто хеҙмәткәрҙәре йыйылыусылар өсөн ҡыҙыҡлы уйындар, конкурстар үткәреп, байрам кәйефен тағы ла күтәреп ебәрҙе. Балалар Ҡыш бабай , Ҡарһылыу һәм башҡа әкиәт персонаждары менән ҡупшы итеп биҙәлгән шыршы тирәләй рәхәтләнеп уйнаны, бейене, йырланы, шиғырҙар һөйләне.\nЙыйылыусыларҙы етеп килгән Яңы йыл менән район хакимиәте башлығы И.Л. Фәтҡуллин ҡотланы. Ә Илгиз Лирман улының ҡулынан бүләктәр алған алдынғы уҡыусылар был көндө икеләтә ҡыуаныс кисергәндер.\nБөтә балаларға ла Яңы йыл күстәнәстәре тапшырылды, сара аҙағында улар байрам табынына саҡырылды.


Радий Хәбиров «Сәләмәтлек сәғәте» үткәрҙе\n17 ғинуарҙа Республика Йортонда Башҡортостан Башлығы вазифаһын ваҡытлыса башҡарыусы Радий Хәбиров сираттағы «Сәләмәтлек сәғәтен» үткәрҙе. Кәңәшмәлә видеоконференция режимында район-ҡала хакимиәте башлыҡтары һәм һаулыҡ һаҡлау учреждениелары етәкселәре ҡатнашты.\nИң башта төбәк етәксеһе Сибай ҡалаһындағы хәл-вағиғаларға туҡталып үтте.\nСибайға ебәрелгән бер төркөм табиптарҙы етәкләүсе Башҡортостандың һаулыҡ һаҡлау министры урынбаҫары Динара Енекеева видеобәйләнешкә сыҡты, ике көн эсендә белгестәр 350-нән ашыу кеше ҡабул итеүен, үпкә, тын юлдары сирҙәренә зарланыусылар һаны артмауын билдәләп үтте. Ҡала дауаханаһында һәм урындағы дарыуханаларҙа кәрәкле препараттарға ҡытлыҡ юҡ, тип белдерҙе.\n– Әлеге шарттарҙа Сибай халҡы медицина хеҙмәтләндереүе яғынан үҙҙәренә ҡарата айырым иғтибар барлығын тойорға тейеш. Уларға ваҡытында квалификациялы ярҙам күрһәтеү мөһим, – тип билдәләне Радий Хәбиров. – Министр урынбаҫары кимәлендәге етәкселәрҙең 1 февралгә тиклем Сибай ҡалаһында булыуҙарын һәм халыҡты ҡабул итеү буйынса бөтә эштәрҙе ойоштороуҙарын талап итәм. Табиптарға күренеү өсөн сираттарға юл ҡуймағыҙ. Кәрәк тип табылһа, өҫтәлмә ҡабул итеү кабинеттары асыу зарур.\nБашҡортостан Башлығы вазифаһын ваҡытлыса башҡарыусы йәнә Сибайға Республика балалар клиник дауаханаһынан табиптар бригадаһын ебәрергә, киләһе аҙнанан бәләкәй пациенттар өсөн айырым ҡабул итеү кабинеттары ойошторорға ҡушты. Шулай уҡ Башҡорт дәүләт медицина университетынан бер төркөм педиатрҙар Сибай ҡалаһына йүнәләсәк.\nСоциаль селтәрҙәр аша граждандар мөрәжәғәттәрен ҡабул итеүсе эшсе төркөм етәксеһе Елена Прочаковская тап һаулыҡ һаҡлау темаһына бәйле ялыуҙар тураһында бәйән итте. Улар Төбәк етәксеһенең шәхси аккаунтына ла, Граждандарҙың мөрәжәғәттәре менән эшләү һәм ҡабул итеү идаралығына ла килә. Елена Прочаковская билдәләүенсә, социаль селтәрҙәрҙә Сибайҙағы экологик хәл буйынса фекер алышыуҙар әүҙем бара. Ә мөрәжәғәттәрҙең күбеһендә – тар йүнәлешле белгестәр һәм педиатрҙар етмәүе мәсьәләһе ҡабатлана. Башҡортостан Республикаһының һаулыҡ һаҡлау министрлығы менән оператив хеҙмәттәшлек яйға һалынған, республикалағы хәлде тулыһынса аңлау бар һәм медицина хеҙмәтләндереүен яҡшыртыу буйынса аныҡ эштәр башҡарыла. Әлегә Башҡортостандың айырым райондарында халыҡҡа иң яҡын торған белгестәр – участка табиптары һәм фельдшерҙар етмәү мәсьәләһе актуаль ҡала.\nКәңәшмә сиктәрендә Башҡортостандың һаулыҡ һаҡлау министры вазифаһын башҡарыусы Максим Забелин республикала яман шешкә ҡаршы көрәш буйынса алып барылған эштәр тураһында һөйләне. Төп маҡсат- онкологик сирҙе ваҡытында асыҡлау. Һуңғы биш йылда республикала яман шештән вафат булыусылар һаны артыуы күҙәтелә, кире динамикаға килтергән сәбәптәрҙең береһе – сирҙең бик һуң асыҡланыуы. Сифатлы диагностика кимәле, дөйөм ил күләмендәге уртаса күрһәткестәр менән сағыштырғанда, беҙҙең республикала түбән.\nШул уҡ ваҡытты 2018 йылда диагностика системаһын камиллаштырыу йәһәтенән мөһим саралар күрелә башланды. Мәҫәлән, Өфөлә колоректаль яман шеште заманса иммунохимик тестар ярҙамында асыҡлау проекты тормошҡа ашырыла. Уның сиктәрендә бер йыл эсендә 6,8 мең пациент хәүеф төркөмөнә индерелгән. Тикшереүҙәрҙең икенсе этабында 200 яман шеш осрағы теркәлгән һәм 1,3 мең кешелә яман шешкә килтәре торған сирҙәр асыҡланған.\nШулай уҡ былтыр аналыҡ яман шешен иртә асыҡлау маҡсатында республиканың 41 медицина ойошмаһы базаһында 94 мең ҡатын-ҡыҙ тикшерелгән. Һөҙөмтәлә 83 онкологик сир һәм яман шешкә алып килер 500 осраҡ асыҡланған.\nМилләт сәләмәтлеген хәстәрләүсе иң күләмле сара – ул диспансеризация. Әммә ауыр сирҙәрҙе ваҡытында асыҡлау өсөн табиптарҙың компетентлыҡ кимәлен күтәреү мөһим – уларҙың аңдарына «онкоһағайыу» тигән төшөнсәне нығытыу зарур. Әлбиттә, флюорография, маммография кеүек заманса диагностика ҡорамалдары менән тәьмин ителеш тә мөһим. Эшкә комплекслы ҡараш булғанда ғына аныҡ һөҙөмтәләргә ирешергә мөмкин.\n«Һаулыҡ һаҡлау» федераль проектын тормошҡа ашырыу сиктәрендә артабан яман шешкә ҡаршы көрәш буйынса комплекслы программа булдырыласаҡ.\nБашҡортостан Республикаһы башлығы вазифаһын ваҡытлыса башҡарыусы Радий Хәбиров сығышты тыңлағандан һуң иң мөһим бер-нисә сараға диҡҡәт бүлергә саҡырҙы.\n– Беҙҙең алда, беренсе сиратта, иң ябай бурыстар. Беренсел звенола сирҙәрҙе асыҡлыу кимәле бик түбән. Барыбыҙҙа аңлайбыҙ яман шеш төплө диагностиканы талап итә. Әммә тап «онкоһағайыу» тигән төшөнсәне ҡулланырға саҡырабыҙ икән, тимәк ул әле бик түбән кимәлдә, – тип билдәләне Радий Хәбиров. – Шуның өсөн дә мин һәр бер табиптың «онкоһағайыу» менән эш итеү кимәлен арттырыу мәсьәләһен нисек хәл итергә мөмкин тигән һорауға яуап ишеткем килә.\nТөбәк етәксеһе шулай уҡ республикала медицина учреждениеларының онкологтар менән тәъмин ителеү күрһәткесе менән ҡыҙыҡһынды һәм киләһе «Сәләмәтлек сәғәтенә» ошо һорауға тулы яуап әҙерләүҙе талап итте.\nКәңәшмәлә шулай уҡ Өфө районында медицина хеҙмәтләндереү кимәлен камиллаштарыу һорауы ҡаралды. Максим Забелин әйтеүенсә, Өфө районы халҡы квалификациялы медицина ярҙамын баш ҡалала алырға ынтыла. Сөнки район халҡын тулыһынса хеҙмәтләндерер өсөн бөгөн һаулыҡ һаҡлау объекттары етмәй.\n– Өфө райоы йылдам үҫешә, халыҡ һаны даими артып тора. Шуға күрә яңы поликлиника һәм өҫтәлмә фельдшер-акушер пунктары төҙөү – көн ҡаҙағындағы һорау, – тине министр вазифаһын башҡарыусы Максим Забелин.\nӨфө районы хакимиәте башлығы кәңәшмәлә видеобәйләнеш режимында ҡатнашты һәм муниципаль берәмек ике ФАП-ты тулыһынса урындағы ҡаҙна иҫәбенә төҙөйәсәген белдерҙе. Бынан тыш, әле эшләп килгән медпунктарҙа төҙөкләндереүҙәр талап ителә. Тәҙрә, ишектәр алыштырыу, йылы бәҙрәфтәр эшләү һәм йыһаздарҙы яңыртыу ҙа район бюджеты иҫәбенә тормошҡа ашырыласаҡ.\nРадий Хәбиров яңы поликлиника төҙөү мәсьәләһен сираттағы «Төҙөлөш сәғәте»нең көн тәртибенә индерергә ҡушты.\nБашҡортостан Республикаһының матбуғат һәм киң мәғлүмәт саралары агентлығы етәксеһе Борис Мелкоедов аҡ халатлылар абруйын күтәреү буйынса ойошторлған мәғлүмәти кампания тураһында әйтеп үтте. Республика һәм район-ҡала баҫмаларында, республика теле-, радиоканалдарында үҙ эшенә яуаплы ҡараған, фиҙәҡәр һәм тәжрибәле табиптар, шәфҡәт туташтары тураһында мәҡәләләр һәм сюжеттар әҙерләнә. Был эш артабан да дауам итәсәк.\n– Медицина хеҙмәткәрҙәренә ҡарата позитив ҡараш тыуҙырыу, уларҙың хеҙмәтенең мөһимлеген пропагандалау бик мөһим, – тине Радий Хәбиров.


Ир-егеттең кемлеге эштә беленә\n30 Ноябрь 2017, 15:56\nАхун ауылы йүнселе Ралиф Йыһанғәлин төҙөкләндереү эштәрендә лә ҡатнаша, фермер хужалығын да алып бара\nФермер булыу һәр кемгә бирелмәй. Бөгөн ауыл хужалығы тармағында эшләүселәр күп түгел. Был аңлашыла ла, сөнки көндө төнгә ялғап, яланда тир түгеү, мал аҫырау өсөн ныҡышмалылыҡ, сыҙамлылыҡ һәм физик көс талап итә.\nАхун ауылында йәшәүсе Ралиф Йыһанғәлин, йәш булыуына ҡарамаҫтан, ауыл хужалығы кеүек ауыр тармаҡҡа тотонған. Булдыҡлы ир бер нисә йыл рәттән Мәсетле ауыл биләмәһенең һыу селтәрен хеҙмәтләндерә. Ауыл биләмәһе башлығының уң ҡулына әйләнгән тырыш ир уҙаманы ауылға юл һалыу, сүплекте таҙартыу һәм башҡа эштәрҙе уңышлы башҡара. Мәҫәлән, быйыл Ралиф Фән улы бригадаһы менән Мәктәп, Яңы Төҙөлөш урамдары юлдарына таш түшәне. Әле Ахун зыяратының тирә-яғын кәртәләп, уны тулыһынса яңыртыу эштәре бара.\nБыйыл ул тәүәкәлләп, үҙ эшен булдыра: булдыҡлы ир үҙенең крәҫтиән-фермерлыҡ хужалығын асҡан. Ралиф Йыһанғәлин техника һатып ала, бөгөн уның хужалығында төрлө ҡорамалдары менән “ЗИЛ -130” йөк машинаһы, “ЮМЗ-6”, “МТЗ” тракторҙары бар. Ралиф Фән улының бар башланғыстарын уның хәләл ефете Лилиә Урал ҡыҙы хуплап, ярҙам итеп тора. Өлгөлө ғаилә өс бала тәрбиәләй.\nЙәш, көс-ҡеүәте ташып торған фермерҙың уй-маҡсаттары яҡты. Яҡын киләсәктә ул ҡошсолоҡ менән шөғөлләнергә, мал һанын арттырырға, шулай уҡ ер эшкәртергә ниәтләй.


Музей солдатской славы и материнской памяти получил новый статус\nҺалдат даны һәм әсә хәтере музейы яңы статус алды\nЮғары профессионализм, хәрби - патриотик тәрбиәләүгә ҙур өлөш индергән һәм ҡаланың йәмәғәт тормошонда әүҙем ҡатнашҡан өсөн комитет ағзаларына Өфө ҡалаһы Хакимиәтенең почет грамоталары тапшырылды.\n15 ноябрҙә Хәрбиҙәрҙе һәм граждандарҙы яҡлау комитетына 30 йыл тулыу айҡанлы тантаналы сара үтте - Һалдат даны һәм әсә хәтере музейына «интерактив» статусы бирелде.\nСарала Башҡортостан хөкүмәте премьер-министры урынбаҫары Ирек Сәғитов, Өфө ҡалаһы хакимиәте башлығы урынбаҫары Алина Сөләймәнова, Башҡортостан Республикаһының хәрби комиссары Михаил Блажевич һәм башҡа ҡунаҡтар ҡатнашты.\nЮғары профессионализм, хәрби - патриотик тәрбиәләүгә ҙур өлөш индергән һәм ҡаланың йәмәғәт тормошонда әүҙем ҡатнашҡан өсөн комитет ағзаларына Өфө ҡалаһы Хакимиәтенең почет грамоталары тапшырылды. Бынан тыш, ҡунаҡтарҙы музейҙың техник һәм интерактив яңылыҡтары менән таныштырҙылар һәм улар өсөн экскурсия ойошторолдо.\nҺалдат даны һәм әсә хәтере музейы 1997 йылдың март айынан алып эшләп килә. Унда яугир яҡташтарыбыҙҙың батырлығын күрһәткән әйберҙәр тупланған. Музейҙа 2 500 экскурсия, 245 батырлыҡ дәрестәре, һәләк булған ватанды яҡлаусылар хөрмәтенә 17 хәтер көндәре үтте.


Өфөлә йәшелсә йәрминкәләре башланды // Иҡтисад | новости башинформ.рф\nӨфөлә йәшелсә йәрминкәләре башланды\n11:58, 14 сентября 2010 Иҡтисад\nӨфөлә йәшелсә йәрминкәләре башланды. Был турала Өфө хакимиәтендәге кәңәшмәлә ҡала башлығы Павел Качкаев хәбәр итте.\n— Йәрминкә сауҙаһы өсөн бүленгән майҙандарҙа йәшелсә һәм бал менән сауҙа итергә рөхсәт ителде, – тине ул. – Уҙған ял көндәрендә ҡалала ошондай йәрминкәләрҙә 90 тонна картуф һатылды ла инде.\nПавел Качкаевтың һүҙҙәренә ҡарағанда, йәрминкә майҙандарында картуфтың бер килограмының хаҡы 18 – 20 һум тәшкил иткән, артабан ул тағы ла кәмеүе көтөлә. Ҡала башлығы йәй көнө картуфҡа хаҡтарҙың юғары булыуын ҡайһы бер журналистарҙың өҫтәп ҡабартып күрһәтеүенә, көҙгө йәрминкәләр осоронда хаҡтарҙың һиҙелерлек кәмейәсәгенә иғтибар йүнәлтте. Был турала ул элек тә күп тапҡырҙар телгә алғайны.


Ауыл йәштәре мәнфәғәтендә » «Йәшлек» гәзите | Газета "Йэшлек"\nГазета "Йәшлек" » Яңылыҡтар архивы » Ауыл йәштәре мәнфәғәтендә\n02.11.2010 Ауыл йәштәре мәнфәғәтендә\nБөгөн ауыл хужалығы энергиялы һәм юғары квалификациялы йәш кадрҙарға ҡытлыҡ кисерә. Юғары белем алыусыларҙың күпселеге тыуған ауылына кире ҡайтырға теләмәй. Шуға ла был мәсьәлә бөгөн киҫкен тора.\nБашҡорт дәүләт аграр университеты базаһында үткән «Ауыл йәштәре – проблемалары һәм үҫеш перспективалары» төбәк-ара фәнни-ғәмәли конференцияһында ла ауыл йәштәренең проблемалары тикшерелде. Бындай сара беренсе тапҡыр үтеүе менән дә мөһим.\nТөбәк-ара фәнни-ғәмәли конференцияла төрлө министрлыҡтар, күрше өлкәләр вәкилдәре ҡатнашты.\n– Бөгөн ауыл хужалығы ойошмаларында квалификациялы, юғары белемле йәш белгестәр етешмәй. Ә был инде аграр йүнәлештәге предприятиеларҙың һөҙөмтәле үҫешенә аяҡ сала, – тине Башҡортостан Республикаһы Йәштәр сәйәсәте һәм спорт министрлығының иҡтисади программалар һәм йәштәрҙе эш менән тәьмин итеү бүлеге етәксеһе Урал Килсенбаев. – Күп төрлө социологик тикшеренеүҙәр күрһәтеүенсә, аграр вузды тамамлаусыларҙың өстән бер өлөшө генә райондарға ҡайта. Ҡалғандар ҡалала төпләнә, йәшәгән урынын үҙгәртә, аспирантурала уҡый, йә булмаһа, әрме сафтарына алына.\nӘлбиттә, ауылда йәшәү һәм эшләү йәштәрҙең зауығына тап килһә, кешене рухи һәм матди яҡтан байытырға ярҙам итһә, күптәр тыуған төйәгендә ҡалырға тырышыр ине. Ауылдарҙа эш табыуы ла ауыр мәсьәлә. Ул булған осраҡта ла агросәнәғәт комплексында эш хаҡының түбән булыуы йәш белгестәрҙең күңелен һүрелтә. Шулай уҡ күп кенә урында инфраструктураның үҫешмәгән булыуы ла кешеләрҙе ҡалаларға китергә мәжбүр итә.\nБашҡортостанда аграр йүнәлешле уҡыу йортон тамамлап ҡайтҡан белгестәргә аҡсалата дәүләт ярҙамы күрһәтелә. Шулай уҡ уларҙы торлаҡ менән тәьмин итеү ҙә әүҙем бара. Ауыл йәштәренә ярҙам итеү буйынса башҡа программалар ҙа бар. Уларҙы еренә еткереп тормошҡа ашырғанда аграр сектор белгестәргә ҡытлыҡ кисермәҫ, тип ышанғы килә.\nКонференцияла Башҡорт дәүләт аграр университеты студенттары ла сығыш яһаны. Улар билдәләүенсә, ҡайһы бер студенттар, бөгөн ауылда, ерҙә эшләү абруйлы түгел, тип һанай. Шулай ҙа йәштәрҙең күбеһе, шарттар тыуҙырылған осраҡта, агросәнәғәт тармағында тырышып эшләргә әҙер. Тик улар ауылда йәшәүҙең перспективалы булыуын ғына теләй.


Ғәрәсәттән һуңғы тормош\nБыйыл августа республиканың төньяҡ-көнбайышында дауыл ҡубыу сәбәпле, тиҫтәләрсә йорт-ҡура ер менән тигеҙләнде. Айырыуса Краснокама, Яңауыл райондары ҙур зыян күрҙе. Һалҡындар алдынан халыҡ ышыҡһыҙ тороп ҡалды. Әммә республика етәкселеге ярҙамы менән бәләгә тарыған халыҡ һалҡын көндәрҙе йылы йорттарҙа ҡаршылай.\nДемьяновтар ғаиләһе ике ай мунсала йәшәй. Йыуыныу бүлмәһен улар йоҡо урынына ҡулайлаштырған. Мебелдән эләүкә лә эскәмйә генә. Торлаҡ электр мейес менән йылытыла. Донья яңылыҡтарынан ситтә ҡалмаҫ өсөн стенаға телевизор ҙа элгәндәр. Ә мунса соланы аш бүлмәһенә әйләнгән. Ғаилә әлегә ошо рәүешле көн итергә мәжбүр. Ғүмер буйы йыйған мөлкәттәре лә ғәрәсәттән һуң мунса соланына ғына һыйған. Көслө өйөрмә йорттоң 8 бүрәнәһен алып киткән. Ә бына икона мөғжизә менән тере ҡалған.\nҒаилә ошо арала яңы йортҡа күсергә әҙерләнә. Республика президенты ҡушыуы буйынса дауыл һөҙөмтәһендә йортһоҙ ҡалған ғаиләләргә бөгөн дәүләт ҡаҙнаһынан бүленгән аҡсаға өйҙәр һалына. Яңы торлаҡты 40 көн эсендә күтәргәндәр. Әле өйҙөң эсендә һуңғы эштәр башҡарыла. Тәҙрәләр нығытыла, электр уты үткәрелә. Төҙөлөш барышын күҙәткән хужабикә эштән ҡәнғәт.\nӘ бына Демьяновтарҙың ауылдаштары яңы өйгә бер аҙна элек күскән. Сөнки йәш балалы ғаиләнең башҡа торор урыны юҡ. Йорт тулыһынса төҙөлөп бөткән, стеналарға обой йәбештерелгән, ишектәрҙе ҡуйырға ғына ҡалған. Ғәрәсәттә емерелгән иҫке йорт урынына бөгөн Николаевтарға дәүләт ярамы менән 43 квадрат метр ҙурлығында яңы торлаҡ күтәрелгән. Ошо арала 2 йәшен тултырған Тимофей өсөн был иң ҙур бүләк тип ҡыуана ғаилә.\nКүсенеү мәшәҡәттәре менән мәшғүл ғаиләләр бөгөн дауыл тураһында онотҡан да кеүек. Хәтерегеҙгә төшөрәбеҙ, 29-сы августа ҡупҡан ғәрәсәттән Краснокама, Яңауыл райондарында барлығы 500-гә яҡын йорт, мәктәп һәм социаль объекттар зыян күрҙе. Улар электр уты һәм зәңгәр яғыулыҡһыҙ ҡалды. Дауыл аңғармаҫтан башланып, бер-нисә минут эсендә донъяның аҫтын-өҫкә килтергән. Йөк машиналарын һауаға күтәреү, өр-яңы йорттарҙы ер менән тигеҙләү көсөнә эйә дауылды 2-се дәрәжә ҡатмарлыҡтағы торнадо тип атаны белгестәр. Ғәрәсәт ике кешенең ғүмерен өҙҙө, Яңауыл үҙәк дауаханаһына тиҫтәләрсә кеше ярҙам һорап мөрәжәғәт иткән. Өйөрмә сыҡҡандың икенсе көнөндә үк төбәк башлығы Рөстәм Хәмитов Башҡортостандың төньяҡ-көнбайыш райондарында булды. Ул тулыһынса емерелгән йорттарҙы яңынан төҙөргә, зыян күреүселәргә дәүләт ҡаҙнаһынан ярҙам күрһәтергә ҡушты.\nДауылдан һуң районда ғәҙәттән тыш хәл режимы индерелде. Ошо осорҙа республиканың төрлө район-ҡалаларынан, күрше төбәктәрҙән килгән ҡотҡарыусылар, элемтә белгестәре, ғәҙәттән тыш хәлдәр министрлығы хеҙмәткәрҙәре эшләне. Ҡарый һәм Яныҡтай ауылдарында барлығы 170 йорт төҙөкләндерелгән.\nӘммә урында юғалтыуҙарҙы иҫәпләүсе комиссия эше менән ҡәнәғәт булмаусылар ҙа табылды. Яңы төҙөлгән йорттоң ябыла башлаған ҡыйығын дауыл алып киткән. Дәүләт был юғалтыуҙарҙы ҡаплаған. Әммә ярҙам бик аҙ , ти ғаилә.\nНиндәй генә ярҙам күрһәтмә, риза булмаусылар һәр эштә лә табыла. Шулай ҙа урындағы халыҡ төҙөкләндереү эштәренән ҡәнәғәт, һәр хәлдә ҡышҡы һалҡындарҙа бер нимәһеҙ урамда тороп ҡалыусылар булмаясаҡ. Ауыр хәлдә Краснокамаларға бар республика халҡы ярҙам ҡулын һуҙҙы. Көс берҙәмлектә булыуын кешеләр тағы ла бер иҫбат итте.\nҠарый ауылында дауыл һөҙөмтәһендә тулыһынса емерелгән 34 йорт бөгөн яңынан төҙөлгән. Әле урында эш ҡайнай. Йорттарға электр уты ебәрелгән. Киләһе аҙнала өйҙәргә зәңгәр яғыулыҡ үткәрергә ниәтләйҙәр. Халыҡ ҡышты яңы йорттарында сығырға әҙерләнә.


Капиталды кем нисек файҙалана? » «Йәшлек» гәзите | Газета «Йәшлек»\nГазета "Йәшлек" » Мәғариф » Капиталды кем нисек файҙалана?\n04.02.2019 Капиталды кем нисек файҙалана?\n“Әсәлек капиталы” программаһы ғәмәлгә ингәндән алып 2019 йылдың 1 ғинуарына тиклем Башҡортостанда 301931 дәүләт сертификаты тапшырылған. Был 93,8 миллиард һум тигән һүҙ.\nБелеүегеҙсә, дәүләт ярҙамын мәктәпкәсә учреждениелар өсөн түләгәндә файҙаланып була. Быға тиклем торлаҡ шарттарын яҡшыртыуға, баланың уҡыуы өсөн түләүгә һәм әсәнең буласаҡ пенсияһының тупланма өлөшөнә күсереп була ине. Хәҙер иһә балағыҙҙың түләүле балалар баҡсаһында тәрбиәләнгәне, мәктәпкәсә учреждениела шөғөлләнгәне өсөн “әсәлек капиталы”нан түләргә мөмкин. Бында дәүләт учреждениелары тураһында ғына һүҙ бармай. Сабыйҙарын шәхси баҡсаға йөрөтөүселәр ҙә был аҡсаны файҙалана ала, тик ойошманың белем биреүгә лицензияһы булыуы шарт.\nРФ Пенсия фондының Башҡортостан буйынса бүлексәһе сайты хәбәр итеүенсә, республикала “әсәлек капиталы”н, ғәҙәттәгесә, күберәк торлаҡ өсөн файҙаланалар. Ипотека түләүгә һәм торлаҡ һатып алыуға – 175 169, кредит йәлеп итмәйенсә торлаҡ шарттарын яҡшыртыуға – 68 668, белем биреү өлкәһенә ҡағылған 11 660 ғариза ҡабул ителгән. Ә 1413 ғаилә ясле һәм балалар баҡсаһы хеҙмәттәре өсөн “әсәлек капиталы” ярҙамында түләгән. 157 – ғариза пенсияның тупланма өлөшөнә күсереү тураһында. Шулай уҡ биш ғариза аҡсаны инвалид балаларҙы социаль адаптациялауға йәлеп итергә теләүселәр тарафынан яҙылған.\nӘйткәндәй, капиталды белем биреү өсөн тотоноу ваҡыты сикле, уны балаға 25 йәш тулғансы файҙаланырға кәрәк.\n“Әсәлек капиталы”н хәҙер өлөшләтә алырға ла ярай. 2018 йылда икенсе, өсөнсө балаһы донъяға килгән йәки уллыҡҡа алынған сабыйҙары булған аҙ тәьмин ителгән ғаилә айлыҡ түләүҙәргә дәғүә итә ала. Балаға йәш ярым тулғансы “әсәлек капиталы”нан 8490 һум аҡса түләнеп барасаҡ. Һәр кем уны үҙе теләгәнсә файҙаланырға хоҡуҡлы. Бындай түләүҙәрҙе һорап, республикала 660 ғариза яҙылған.\n“Әсәлек капиталы” программаһының ваҡыты 2021 йылға тиклем оҙайтылһа ла, күләме үҙгәрмәне. Ул 2015 йылдан алып 453 026 һум тәшкил итә.


«Китап» нәшриәте — Көньяҡ Урал китап йәрминкәһе дипломанты // Мәҙәниәт | новости башинформ.рф\n«Китап» нәшриәте — Көньяҡ Урал китап йәрминкәһе дипломанты\n17:29, 21 апреля 2015 Мәҙәниәт\nӨФӨ, 2015 йыл, 21 апрель. /«Башинформ» мәғлүмәт агентлығы, Әлим Фәйезов/.\nЗәйнәб Биишева исемендәге «Китап» нәшриәте Силәбе өлкәһендә үткән «Көньяҡ Урал китап йәрминкәһе-2015» төбәк-ара күргәҙмәһендә ҡатнашты. Йәрминкә Әҙәбиәт йылы сиктәрендә Силәбе өлкәһенең Мәҙәниәт министрлығы булышлығында ойошторолған. Унда Силәбенән, Мәскәүҙән, Санкт-Петербургтан, Екатеринбургтан, Өфөнән һәм Кустанайҙан (Ҡаҙағстан) 13 нәшриәт һәм дүрт китап һатыу компаниялары ҡатнашты.\nЙәрминкәлә уҡыу, методик, нәфис, балалар, тыуған яҡты өйрәнеү, публицистик, шулай уҡ сит телдәрҙә милли әҙәбиәт тәҡдим ителде.\nСара сиктәрендә китап сығарыу һәм таратыу, китапханаларҙы тулыландырыу мәсьәләләре тикшерелде.\n— «Китап» нәшриәте Силәбелә тәүге тапҡыр үҙенең продукцияһын тәҡдим итте. Бында Башҡортостан тәбиғәте буйынса китаптарҙан алып «Урал батыр» эпосына тиклем йәнең теләгән баҫмалар бар ине. Йәрминкә барышында «Китап» нәшриәтенең презентацияһы булды. Коллегаларыбыҙҙың продукцияһы бик йөкмәткеле, артабан полиграфик оҫталыҡ тәжрибәһе менән уртаҡлашырға теләйбеҙ, — тип билдәләне нәшриәттең баш мөхәррире Зөлфиә Ҡарабаева.\nЙәрминкә йомғаҡтары буйынса Башҡортостан китап нәшриәте диплом менән бүләкләнде, тип хәбәр иттеләр «Китап»тың матбуғат хеҙмәтенән.\nТеги: китап йәрминкәләре,«китап» нәшриәте


"Ҡәҙерле редакция! Күптән түгел бер юғары вазифалы ғына иптәштең сығышында "Башҡорт атлылары дивизияһы составында чечендар ҙа, үзбәктәр, украиндар ҙа һуғышҡан..." тигән фекер яңғыраны. "Башҡорттарҙыҡы ғына түгел ул дивизия", тип әйтеүен әйтмәне, ләкин ишараһын мин шулай аңланым. Ә бит дивизияны ойошторғанда ул ысынлап та 82 процент башҡорттарҙан ғына торған икәнен һәр кем белә. Тарихыбыҙға һөжүм барғанын, күп ҡаҙаныштарыбыҙҙы кемдәрҙер үҙләштерергә тырышҡанын да беләбеҙ. Башҡорт атлылары дивизияһы тураһында әйтелгән әлеге һүҙҙе лә мин шул уҡ беҙҙең дивизиябыҙ тарихы әһәмиәтен кәметергә тырышыу тип ҡабул иттем. Шуға ла йәш быуынға ошо әле генә булған тарихыбыҙ тураһында ла ҡат-ҡат һөйләргә, мәҡәләләр баҫтырырға кәрәктер ул, тип уйлайым..." Уҡыусыбыҙҙың ошо хатын күҙҙә тотоп, өлкән журналист Фәрит Вахитовтан түбәндәге мәҡәләне яҙҙырып алдыҡ.\n- "Башҡорт кавалерия дивизияһы башҡорттарҙан ғына тормағандыр бит инде?" тигән һорауҙы миңә лә биргәндәре бар, - тип яҙа Фәрит ағай Вахитов. - Совет власы быға юл ҡуймағандыр, йәнәһе. Командирҙар "Вперед!", "Бегом!" тигән командаларҙы башҡортса бирмәгәндер бит инде, йәнәһе. Быныһына ла ышаныслы дәлилдәрем бар: хатта Хәрби ант тексы ла башҡорт телендә булған! Оло яу юлына сығыр алдынан 112-се Башҡорт атлылар дивизияһында милли составы буйынса башҡорттар 81,4 процент, татарҙар - 14,5, урыҫтар - 3,3 процент тәшкил иткән, ҡалғандары - төрлө милләт вәкилдәре. Абруйлы тарихсы Т.Х. Әхмәҙиевтың "Башкирская гвардейская кавалерийская" китабында (Өфө, "Китап" нәшриәте, 1999) башҡа мәғлүмәттәр ҙә бар. Әйтәйек, колхозсылар - 66,6, эшселәр 26 процент булған.\nСтавканан, илдә 20 милли атлылар дивизияһы булдырылырға тейеш, тигән фарман төшөрөлгәс, Башҡортостан 112-се һәм 113-се дивизияларҙы төҙөп, фронтҡа оҙатыу хәстәрлеген күрә башлай. Милли тигәс, төп милләт вәкилдәрен саҡырыу күҙ уңында тотола. 1942 йылдың 17 ноябрендә ВКП(б) өлкә комитеты бюроһы һәм БАССР Совнаркомы берлектә ҡабул иткән ҡарарҙа билдәләнгәнсә, ике дивизия сафтарын фәҡәт "урындағы төп милләт вәкилдәре" иҫәбенә тулыландырыу бурысы ҡуйыла. Ҡала һәм район комитеттарына, хәрби комиссариаттарға был талапты ҡәтғи үтәү йөкмәтелә. "Йәше ҡырҡтан уҙмаған, сәләмәтлеге ныҡ һәм мораль йөҙө шик тыуҙырмаған башҡорттарҙы һайлап алырға" тигән мотлаҡ шарттар була был фарманда. Башҡорт атлылар дивизияһына яҙылыуҙы башҡорт милләте вәкилдәре оло мәртәбә һанай. Милли дивизия ойошторола, тигән хәбәр ишетелгәс, бронь бирелгән ир-егеттәр ҙә фронтҡа китеү тураһында теләктәрен белдереп, ғариза яҙа башлай. Дим районына төркөм-төркөм доброволецтар ағыла. Башҡортмо ни инде уртаҡ Ватаныбыҙ Рәсәй иленә ҡурҡыныс янағанда ситтә ҡала торған кеше!?\nТағы шул ҡыҙыҡ: командирлыҡҡа тәғәйенләнергә тейешле офицерҙар фронттан, ут эсенән ҡайтарыла. Бына бер миҫал: Мәскәү янында ноябрь көндәрендә барған көсөргәнешле һуғыш яланынан (окоптарҙан!) Подольск ҡалаһына 14 офицер саҡырып алына. Өфөгә ҡайтарылғас, барыһы ла тиерлек юғары вазифаға - эскадрон командирлығына тәғәйенләнә. Ә майор Гәрәй Нафиҡов - полк командиры (сығышы Миәкә районынан) булып китә.\nБаймаҡ уҙаманы А.Үтәғолов яҙмаларынан өҙөк: "Баймаҡ районы эшсәндәре, 112-се кавалерия дивизияһы ойоштороласаҡ, тигән хәбәрҙе хуплап ҡабул итте. Дивизияға яҙылырға теләүселәрҙән ғаризалар ағыла башланы. Этҡол тулы булмаған мәктәп директоры Исхаҡ Йәнбәков, мәҫәлән, үҙенең ғаризаһында былай тип яҙа: "Ватаныбыҙға ҡурҡыныс килгәндә тыныс була алмайым. Мине үҙ теләгем менән атлы дивизияға яҙығыҙ. Фин һуғышында ҡатнаштым. Дошманға ҡаршы һуғыша беләм". Икенсе бер доброволец Ибраһим Әбсәләмов яҙа: "Һөйөклө Ватанымдың бәйһеҙлеген ҡаным-тәнем менән яҡларға әҙермен. Мине кавдивизия сафына яҙығыҙ". Баймаҡтар дивизияға ярҙам йөҙөнән 500 ат, 250 пар саңғы, 100 фронт санаһы һ.б. кәрәк-яраҡ әҙерләп бирә. Унан һәр буласаҡ һалдат йылы кейем менән тәьмин ителә".\n112-се дивизия Өфө ҡалаһының Дим районында һәм яҡындағы ауылдарҙа, 113-сө дивизия Благовещен ҡалаһында һәм ошо райондың Николаевка ауылында урынлаша. Ике дивизия башлыса доброволецтар һәм саҡырылыусылар менән тулыландырыла, ләкин 113-сө дивизияға кешеләр етешмәгәс, икенсенән, фронтта хәлдәр насарайыуы сәбәпле, ундағы һалдаттарҙың күпселек өлөшө фронтҡа оҙатыла, ҡалғандары 112-се дивизияға ҡушыла. 112-се кавдивизияға кешеләр республиканың 37 районынан саҡырыла. Туймазынан - 245, Баймаҡтан - 207, Күгәрсендән - 188, Учалынан - 187, Ғафуриҙан - 174, Миәкәнән - 126 кеше. Политхеҙмәткәрҙәр республикала яуаплы вазифа биләгән һәм сыныҡҡан кадрҙар иҫәбенән һайлап алына.\n112-се дивизияға командир итеп фронттан полковник М.Шайморатов ҡайтарыла. Ул Ҡырмыҫҡалы районының Биштәкә ауылында (бөгөнгө Шайморат) тыуып үҫкән. Армия сафына 1919 йылдың 18 июнендә алынған. Шул мәлдән бирле ул яуаплы һәм юғары вазифаларҙа, хатта Генштабта, разведка бүлегендә, оҙаҡ йылдар Ҡытайҙа хәрби атташе сифатында Совет Хөкүмәтенең мөһим бурыстарын үтәгән. Хәрби Академия тамамлаған, ике "Ҡыҙыл Байраҡ" ордены менән бүләкләнгән, 1941 йылда полк командиры булып, Мәскәүҙе дошман ғәскәрҙәренән һаҡлауҙа батырлыҡтар күрһәткән. Шайморатов Өфөгә 1941 йылдың 25 декабрендә килеп төшә һәм шул көндән эш башлай.\n275-се кавполктың комиссары С.А. Әлибаев яҙмаларынан: "Полковник Шайморатов килеү менән дивизияға яңы ҡот, йәм инде, дәрт, рух артты. Бәхеткә, полковник бер ҡараштан барыбыҙға ла бик оҡшаны. Уның бик әҙерлекле, юғары культуралы кадровый офицер икәнен шунда уҡ аңланыҡ. Ихласлығы, кешелеклелеге, баҫалҡылылығы күҙгә ташлана: бөтә торошонда аҡыл, йылылыҡ, тәбиғи ҡыйыулыҡ, рух көсө кешеләрҙе үҙенә ылыҡтырып тора..."\nДивизия ойошҡан 1941 йылдың декабрь айы ил өсөн үтә көсөргәнешле була. Вермахт ғәскәрҙәре Мәскәүгә яҡынлай. Ил халҡының "Йә, Хоҙай!" тип торған көндәре. Шайморатов шунда уҡ һуғышҡа әҙерлек уйындарын әүҙемләштереп ебәрә, системаға һала. "Һалдаттарҙы өйрәтер өсөн үҙегеҙ өйрәнегеҙ. Кавалерия бөтөнләй ят нәмә түгел. Башҡорт аяғына баҫҡан көндән тиерлек һыбай йөрөй башлай. Шуға күрә уға квалерия үҙенсәлектәрен үҙләштереү еңел бирелә", - ти ул. Кесе командирҙар мәктәбе эшләп китә, бер-ике айҙан әлеге рядовойҙар сержант званиеһы алып, отделение-бүлексә командирына тиклем үрләтелә тора.\n1942 йылдың 20 февралендә буласаҡ яугирҙәр беренсе оло һынау - көньяҡ Урал округынан талапсан комиссия тикшереүе үтә. Ыңғай баһалама алғас, дивизия (ул бығаса тулыһынса республика тәьминәтендә була) тулы ҡанлы ғәскәри берәмеккә әйләнеп, Оборона Халыҡ комиссариаты ҡарамағына күсерелә. Дәүләт Оборона комитеты ағзаһы маршал К.Ворошиловтың килеп, Башҡорт дивизияһына ярҙам ҡулы һуҙыуы, ыңғай ҡарашта булыуы һалдаттарға шулай уҡ көс-дәрт өҫтәй. Тағы бер иҫтәлекле ваҡиға - 22 мартта дивизияға Башҡортостан Хөкүмәтенең байрағы һәм халыҡтың наказын тапшырыу тантаналары үтә. Был көндө Дим районы шаулап тора. Үҙәк майҙанға полктар сығып теҙелә. Бар ерҙә күтәренкелек, "Беҙ барыбер еңәсәкбеҙ!" тигән ышаныс бағлауҙар. Тантаналарҙа иң юғары вазифалы республика етәкселәре ҡатнаша. Байраҡ ҡабул итеп алғанда Шайморатовтың ергә теҙләнеп, уның ефәк суҡтарын ҡулына алыуы, ҡайнар ирендәренә тейҙереп үбеүе кемдәрҙе генә тетрәндермәне икән? Шунан Шайморатов республика етәкселегенә һәм халҡына мең-мең рәхмәттәр әйтә һәм "Беҙ был байраҡҡа тоғролоҡ һаҡлап, дошманды аяуһыҙ ҡыйратасаҡбыҙ!" тип вәғәҙә бирә.\nЯҙылған: 03.03.14 | Ҡаралған: 1355


03:48, 9 октябрь 2018 версияһы\n93 байт өҫтәлгән , 3 года назад\n13:38, 4 октябрь 2018 версияһы (төҙәтеү)\n03:48, 9 октябрь 2018 версияһы (төҙәтеү) (кире алырға)\n'''Әлимғолов Арыҫланбәк Арыҫланғәли улы''' ( 23 ғинуар,[] йыл, [[Стәрлетамаҡ өйәҙе]] Ҡамбулат ауылы — 28 сентябрь, [] йыл, [[Стәрлетамаҡ]]) — күренекле уҡытыусы, крайҙы өйрәнеүсе, [[XIX быуат]] аҙағы — [[XX быуат]] башындағы йәмәғәт эшмәкәре, [[башҡорт милли хәрәкәте]]н ойоштороусыларҙың береһе.\nАрыҫланбәк Әлимғоловтың атаһы — уҡытыусы, [[Стәрлетамаҡ өйәҙе]] Аҙнай һәм Ергән волостарының земство эшмәкәре , милләте башҡорт Арыҫланғәле Ғәләүетдин улы Әлимғолов (әсәһе — Ғә(ғ)зимә , һеңлеһе — Камилә). Ҡатыны — Фатима Ниғмәтйән ҡыҙы Зәйнуллина? [[Стәрлетамаҡ өйәҙе]] Аллағыуат ауылынан (1874? — 1938). Вариҫтарында һаҡланған мәғлүмәттәр буйынса, Арыҫланғәли Әлимғолов [[Ырымбур]]ҙа линейное училищела уҡып белем алғандан һуң, әлеге [[Ишембай районы]] [[Аҙнай (Ишембай районы)|Аҙнай]] ауылында земство мәктәбендә, [[Шишмә районы]] [[Сафар (Шишмә районы)|Сафар]] ауылында уҡытыусы булып эшләй.1900-1910 йылдар тирәһендә Ергән волосы старшинаһы булып һайлана. Улы Арыҫланбәк тә линейное училище тамамлай. []—[] йылдар тирәһендә Шишмә районының [[Ҡара Яҡуп]] ауылында земство училищеһы мөдире (директоры) була, һуңынан [[Стәрлетамаҡ]]та - — ҡала училищеһында уҡыта. Стәрлетамаҡтан оло улы Мөҡәддәстең Коля исемле дуҫы менән ҡылған шуҡлығы арҡаһында китергә мәжбүр була. Малайҙар бер төндө сиркәүҙең колокольняһына менеп, ҡыңғырау һуға.\n== Вафаты ==\n[] йылдың июлендә [[Стәрлетамаҡ]]ты аҡ чехтар менән казактар баҫып ала. Тирә-яҡтағы урмандарҙа большевиктар партизан отрядтары ойоштора. Аҡтар Әлимғоловтың был ваҡытта [[Ҡамбулат]] ауылында йәшәгән ғаиләһен юҡ итеү менән янап, уның урмандан сығыуын талап итә. Төрмәлә оҙайлы һорау алыу, язалауҙарҙан һуң Стәрлетамаҡтың реввоенкомитет ағзалары менән бергә, аҡтар уны [] йылдың 27 — 28 сентябрендә Өфө трактының 5-се километрында атып үлтерә. Был турала аҡтар ҡаланан сигенгәс, төнгө ҡараңғылыҡтан файҙаланып, яралы килеш атылыуҙан ҡотолоп ҡалған Фазыл (Әбделфазыл) Шәмсетдинов ([[Ишембай районы]] [[Ҡыяуыҡ]] ауылынан) һөйләй<ref>https://sterlya.info › Стерлитамак › История</ref><ref>www.ivlev.ca/dr/article/стерлитамакская-трагедия-1918-2018</ref>.\nСтәрлетамаҡ ҡалаһы һәм тирә-яғында контрразведка айырыуса Совет власы эшмәкәрҙәренә һәм активистарына аяуһыҙ була, сөнки уның начальнигы - — ағас һатыу менән шөғөлләнгән бай эшҡыуар улы Александр Никитич Пылаев яңы власть яҡлыларҙы тамырынан ҡороторға һүҙ бирә. Стәрлетамаҡ төрмәһендә 1918 йылдың сентябрь аҙағында атылырға тейешле тотҡондар һаҡсыларҙы ҡоралһыҙландырып ҡаса, Пылаевтың йыртҡыслыҡтары тураһында улар һөйләй. Көн дә тотҡондарҙы Пылаев янына алып киләләр, яланғас кешеләрҙең башына Пылаевтың бер яраны, аяғына икенсе яраны ултыра, палач ҡайыш ҡамсы, йәки шомпол менән менән тотҡондоң тәне телгеләнгәнсе туҡмай<ref>gorod-na-sterle.ru/2008/10/12/baloven-bedy/</ref>. Арыҫланбәк Әлимғолов та ошондай ҡаты язалауҙарға дусар ителә. Ҡатыны Фатима Ниғмәтйән ҡыҙының ҡустыһы Насирйән ([[Аллағыуат(Стәрлетамаҡ районы)|Аллағыуат]] ауылынан) еҙнәһенә алмаш кейем, ашанды, яраларына һөртөргә шифалы майҙар алып килә. Тик быларҙың береһен дә тотҡонға бирергә рөхсәт итмәйҙәр.\nСовет власы яҡлыларҙы атыу октябрь айында ла бара. Был эштәрҙе урындағы контрразведка һәм чехословак корпусы һалдаттары башҡара.\nКонтрразведка начальнигы Пылаев аҡтар менән башта Себергә, һуңынан Ҡытайға ҡаса. Тик ул бер аҙҙан ҡатынын Ҡытайҙа ҡалдырып, кескәй ҡыҙын үҙе менән алып, Рәсәйгә ҡайта. Башта ябай һалдаттар менән өс йыл төрмәлә ултырып сыға. Уны Себерҙә осраҡлы рәүештә танып, ҡулға алалар, 1925 йылда Стәрлетамаҡҡа алып киләләр һәм ҡылған яуызлыҡтары өсөн хөкөм итәләр.\n== Балалары ==\nА. Әлимғоловтың 8 балаһы була:\nА. Әлимғоловтың 8 балаһы була: Мөҡәддәс (1897—1985)- Башҡорт АССР-ының атҡаҙанған колхозсыһы,Беренсе донъя һуғышы,Бөйөк Ватан һуғышында ҡатнашҡан; Әхнәф (1906—1970)- математика уҡытыусыһы, Үзбәк ССР-ының атҡаҙанған уҡытыусыһы, Бөйөк Ватан һуғышында ҡатнашҡан, 112-се Башҡорт атлы дивизияһында политрук була; Искәндәр (1908—1974)- Башҡортостандың Күгәрсен районы мәктәптәрендә директор, математика уҡытыусыһы, Бөйөк Ватан һуғышында ҡатнашҡан; Гөлсөм (1912—1968)-Ҡама, Һабаш ауылдарында йәшәй; Тәлғәт (1917—1941)- уҡытыусы,артиллерист, Бөйөк Ватан һуғышында һәләк була, Әнүәр (1919—1941)- уҡытыусы,сик буйы һаҡсыһы,Бөйөк Ватан һуғышында һәләк була; Фәриҙә, Мәрйәм- комвуз тамамлайҙар (йәшләй вафат булғандар).\n# Мөҡәддәс (1897—1985) — Башҡорт АССР-ының атҡаҙанған колхозсыһы,Беренсе донъя һуғышы,Бөйөк Ватан һуғышында ҡатнашҡан;\n# Әхнәф (1906—1970) — математика уҡытыусыһы, Үзбәк ССР-ының атҡаҙанған уҡытыусыһы, Бөйөк Ватан һуғышында ҡатнашҡан, 112-се Башҡорт атлы дивизияһында политрук була;\n# Искәндәр (1908—1974) — Башҡортостандың Күгәрсен районы мәктәптәрендә директор, математика уҡытыусыһы, Бөйөк Ватан һуғышында ҡатнашҡан;\n# Гөлсөм (1912—1968) — Ҡама, Һабаш ауылдарында йәшәй;\n# Тәлғәт (1917—1941) — уҡытыусы, артиллерист, Бөйөк Ватан һуғышында һәләк була,\n# Әнүәр (1919—1941)- уҡытыусы, сик буйы һаҡсыһы,Бөйөк Ватан һуғышында һәләк була;\n# Фәриҙә һәм..\n# Мәрйәм — комвуз тамамлайҙар (йәшләй вафат булғандар).\n# Һанлы исемлектең бер юлы\n# Башкирские исторические предания — DsLib.net www.dslib.net › Филологические науки › Фольклористика\n# за Июль 1905 года — «Уфимские Ведомости» :: Еженедельная … vedomosti.journal-ufa.ru/showinf.php?n=7&n_id=186\n# [PDF]правительство республики башкортостан — Башкирский … https://bspu.ru/files/10424\n# [http://srgazeta.ru/2015/10/ulica-moego-pradeda/ Улица моего прадеда | Стерлитамакский рабочий — новости …]\nhttps://ba.wikipedia.org/wiki/Махсус:Сравнение_версий/837970 ҡабул ителгән


ҺӨНӘРЕНӘ ТОҒРО ҠАЛА | Министерство сельского хозяйства Республики Башкортостан\n» ҺӨНӘРЕНӘ ТОҒРО ҠАЛА\nҺӨНӘРЕНӘ ТОҒРО ҠАЛА\nМеханизатор һөнәре бөгөнгө көндә лә көнүҙәк. Унан башҡа ер эшен һәм малсылыҡты күҙ алдына ла килтереп булмай. Ҡарлыманбаш ауылында йәшәүсе Зәбир Ғимранов та бар ғүмерен тракторсы, комбайнсы һөнәренә бағышлай.\nЭйе, Зәбир Кашфулла улының тормош юлы ауыл хужалығынан айырылғыһыҙ. Егет 7-се класты тамамлағас та ул саҡтағы башҡа күп малайҙар кеүек комбайнсы ярҙамсыһы булып башлай. “Бункерҙан иген ағыуын күҙәтергә бик ярата торғайным. Шулай уҡ “Белорус” тракторында йөксө булдым: йөк башында сенажды тигеҙләй, тапап тора инем. Йыл һайын каникулдар башланыу менән был эште көтөп алыуым хәтерҙә”, - ти ул.\nЕгет мәктәпте тамамлағас та армия сафына алына. Унан әйләнеп ҡайтҡас тыуған ауылдан сығып китеүҙе күҙ алдына ла килтермәй. Бер аҙ әҙерлек үткәс, уға “ҡорос ат” ышанып тапшырыла. Шулай башлана иртә таңдан ҡара кискә тиклем дөйөм эш өсөн тырышып хеҙмәт итеүҙәр. Уңған егет колхоз эше өсөн алһыҙ-ялһыҙ эшләй. Заманалар, сәйәсәт үҙгәреп, ул эшләгән колхоздар, йәмғиәттәрҙең исемдәре алышынһа ла, Зәбир Ғимранов эшләгән ерендә һөнәренә тоғро ҡала. Салауат, Карл Маркс исемендәге колхоздарҙа, “Алатау”, “Зәйнуллина” йәмғиәттәрендә эшләй ул. Әлбиттә, техниканы йүгәнләү бик еңелдәрҙән түгел, сөнки ул руль артында йөрөү генә түгел, ә уны төҙәтеп, ҡарап торорға ла кәрәк бит әле. Ул төҙөк булһа ғына һынатмай. Зәбир ағай үҙенә йөкмәтелгән эшкә яуаплы ҡарауы менән айырылып тора. Ниндәй генә эшкә тотонһа ла, барыһын да намыҫлы башҡара.\nКолхоздар тарҡалыу осорон кисергән саҡта иһә һөнәре буйынса МТС-та ла бер аҙ эшләп ала. “Ул саҡтарҙа комбайнда республиканы арҡырыға һәм буйға сыҡтым. Ейәнсура, Йылайыр, Хәйбулла, Кушнарен, Дүртөйлө райондары баҫыуҙарында эшләнем”, - тип хәтергә ала игенсе.\nҒөмүмән, яҙғы, йәйге, көҙгө осорҙа Зәбир Ғимранов “тимер ат”ында баҫыу-ҡырҙарҙы иңләй: ер һөрә, эшкәртә, иген сәсә, тырмата, аҙаҡ комбайнда уны ура, һуға, йыя. Сөгөлдөр үҫтерә, ҡул көсөнән башҡа эшләү формаһы башланғас, ул тәүгеләрҙән булып яңылыҡҡа ынтыла, “татлы тамыр”ҙы сәсеүҙе, ағыулауҙы үҙ өҫтөнә ала. Шулай уҡ сәсеү ваҡытында баҫыуҙарға орлоҡ килтерә, мал аҙығы өсөн бесән саба, йыя. Ә ҡыштарын фермаға сенаж, жом, патока, барда, һалам, бесән ташый.\nСәсеү, уңыш йыйыу осоронда уны ғаиләһе бик күрмәй ҙә тиерлек. Шулай ҙа уның “тыл”ы ныҡлы. Иренең ҡайтыуын түҙемһеҙлек менән көтөп торған ҡатыны Роза Әбделвәли ҡыҙы тәмле ризыҡтары менән ҡаршы ала. Ҡасан ҡайтһа ла, уның аш-һыуы әҙер, сәйе ҡайнаған, йөҙө яҡты. Ә өс улы йорттағы бар эштәрҙә лә ярҙамлашып үҫә. Шуға ла хеҙмәттән йәм табып үҫкән егеттәрҙең һәр береһе үҙ урындарында лайыҡлы хеҙмәт итә. Зәбир Кашфулла улының тырышып эшләүендә, һис шикһеҙ, ғаиләһенең дә өлөшө ҙур, тип хаҡлы әйтергә була.\nҺәр саҡ эшен еренә еткереп башҡарған уңған, эшһөйәр механизатор Зәбир Ғимранов хеҙмәттәштәре, ауылдаштары араһында ла хөрмәт ҡаҙанған. Фиҙаҡәр хеҙмәтен, тырышлығын етәкселәр ҙә баһалай: Маҡтау ҡағыҙҙары күп нәмәләр тураһында һөйләй.\nМеханизатор тигән маҡтаулы һөнәр эйәһенең үҙ ғүмерендә ҡара тупраҡҡа әсе тире аҙ һеңмәгән. Һөнәрен бик яратҡан һәм уға тоғро ҡалған ағайға алдағы көндәрҙә лә хеҙмәтенең шатлыҡтарын, хаҡлы баһаланыуын күреп йәшәргә яҙһын.


Байрамдар нисек үтер?\nРеспубликаның Ҡулланыусылар хоҡуғын күҙәтеү хеҙмәте етәксеһе Анна Казак әйтеүенсә, Рәсәй Мәғариф министрлығы менән берлектә балалар баҡсаларында һәм мәктәптәрҙә Яңы йыл кисәләрен үткәреү буйынса пандемия менән бәйле сараларҙы үтәүгә тәҡдимдәр әҙер.\nШулай итеп, быйыл Шыршы байрамдары нисек үтер?\n– Саралар бер синыф йәки төркөм өсөн генә үткәрелергә тейеш. Төрлө төркөмдәрҙән балалар бер бинала осрашмаһын, ауырыу таралмаһын өсөн кәрәк был, – тине күҙәтеү хеҙмәте етәксеһе.\nБелеүебеҙсә, был хаҡта яҙғайныҡ та, байрам сараларына ата-әсәләрҙе прививка эшләткән йәки һуңғы алты ай эсендә ҡороғорвирус менән сирләүе тураһындағы сертификаты булһа ғына индереү рөхсәт ителә.


Юрисконсульттар - Билдәләмә, Мәҫәлән, Осрағы, Процесты - Бөтә донъя юристар! Интернет-кафе адвокат менән юридик.\nЮрисконсульттар - Билдәләмә, Мәҫәлән, Осрағы, Процесты\nулар араһында адвокат һаҡсы\nЮрисконсульттар терминдарға ҡағылышлы хеҙмәтен, кеше биреү, юридик йәки практикала өйрәнәЮрист адвокат менән йәки ҡулланылышы, шулай уҡ, уның тураһында шул, кем юридик консультациялар биреү, клиенттарыбыҙ мәнфәғәтенә суд тикшерелде һәм тәҡдим ителде. Ҡайһы берҙә, адвокаты ошо ҡарарға термин, тик эшләп йәки улар өсөн компанияһы агентлығы.\nБыл концепция өйрәнеү өсөн, түбәндәге билдәләмә юридик кәңәшсе ҡарай.\nХоҡуҡи өлкәләге эш ҡасан етә, билдәле бер әҙерлек булып тора. юрисдикция профессиональ адвокат практикаһы юридик. Бындай хәлде күҙ алдына килтереү өсөн консультация һәм шәхси кешеләрҙең мәнфәғәттәрен, гражданлыҡ һәм енәйәт эштәре буйынса корпорацияһының һәм башҡа ойошмалар. Күпселек өлкәһендә махсуслашҡан юристар хоҡуғы береһе.\nМәҫәлән, ғаилә адвокат шөғөлләнәсәк.\nхоҡуҡтарын ала, банкротлыҡ тураһында закон, йәки енәйәт эше буйынса. Ҡайһы бер, әммә, дөйөм практика врачтары һәм клиенттарға тәҡдим итә башланы киң спектр мәсьәләләре. Һөнәре кешегә билдәле бер талаптарына тура килергә тейеш, адвокат була.\nДүрт йыллыҡ бакалавриат программаны тамамлағандан һуң, мәктәптәр имтихан тест үтергә тейеш, уларҙың юридик.\n(аҙаҡҡы) һәм юридик факультетына уҡырға инә. Юридик мәктәпте тамамлап, дәүләт имтихандарын тапшырыу тәжрибәһе булырға тейеш, уларға тейешле кеше. Адвокат клиенттың консультациялар бирә һәм үҙ тәҡдимдәрен индерә төп ролдәре. Уның шулай уҡ суд процесын күҙәтеү һәм уларға клиенттар мәнфәғәтендә боҙолған хоҡуҡтарын тәьмин бөтә стадияһын күҙалланы. Проблемаға бәйле булған бурыстарҙы аныҡ айырыла, граждан йәки енәйәт эше шул була. Мәҫәлән, граждан эше буйынса адвокат ролен үҙ эсенә ала: эш, эш ҡасан етә, ныҡлы яҡлау өсөн мөһим дарыуҙар, бигерәк тә, әгәр үкенеү иркенән мәхрүм ителеү янай.\nТөп ролде енәйәт эштәре буйынса адвокат фекеренсә, кешене яҡлау, енәйәт ҡылған. Ҡайһы бер функцияларын үҙ эсенә ала: 6 АҠШ төҙәтмәләр.\nХөкөм ителеүсенең адвокатһыҙ конституцион хоҡуғын гарантиялай.\nБыл терминдың ябай, тимәк, был кеше енәйәт ҡылыуҙа ғәйепләнә, вәкиллек хоҡуғына эйә юридик.\nБыл дөрөҫ, әгәр аласыз позволить үҙенә түләргә түгел, хатта, үҙ аллы галилео.\nСуд эштәрен тыңларға риза\nтөҙәтмәләрҙең федераль вәкәләттәренең юридик башта енәйәт эше генә ҡулланыла. Әммә, был эштә нисә йыл дауамында күп кенә юғары суд хоҡуғы киңәйтелгән. Мәҫәлән, эштәр идарасыһы һәм дәүләт менән гарантиялана. пауэлл адвокаттары федераль Алабай. Был үкенеү түгел уҡ хоҡуҡ боҙоу өсөн адвокат, адвокаттар судтарҙа, дәүләт өсөн тәғәйенләнгән кем үҙе адвокат бирә алмай. Федераль түләү иҫәбенә биргән һәм хөкүмәт һәм дәүләт, йәмәғәт һәм уҡыусылар төрлө белемгә эйә булған һаҡсы, шәхси юрист. Эре юрисдикция, Грузия һаҡсыһы бер нисә офисында халыҡ адвокат булып эшләй. Адвокаттарға йыш ҡына был ҙур көсөргәнеш булған. Йәмәғәт суды юрисдикцияһы бәләкәй генә тәғәйенләй ала. 1963 йылда уғрылыҡта ғәйепләп енәйәт гидеон кларенс эрл взлом менән осрашты. Суд тикшереү барышында, суд уны гедеон тәғәйенләнгән адвокат һораным, бирмәнеләр хәл түгел, сөнки ул бер үҙе.\nСудья уның үтенесен кире ҡаға, сөнки был эш законды александриҙың өсөн тәғәйенләнгән адвокаттан баш флорида штатында ярлы ғына рөхсәт ителә.\nГидеон дауамында уны һынау булып тора. Абитуриенттар ғаризаларын уны эшләй, ситтән һорау шаһитлы һәм шаһитһыҙ. Әммә судья уны ғәйепле тип таныны һәм уның биш йылға төрмәгә ябылыуға хөкөм ителә. Флорида штаты хабеас корпус юллай. гидеон юғары судҡа биреү, хөкөм алып уны ярҙам эзләргә. Уның раҫлауынса, суд тәғәйенләнгән адвокаттан баш тартты, уның вәкәләттәрен конституцион хоҡуғын боҙған. Юғары судҡа үтенес кире ҡағыла флорида, АҠШ ғәйәт юғары суд Гидеон биреүҙе юллау. Юғары суд уэйнрайт гидеон тауышына ҡаршы. Ул ҡарар, тип, галилео етди енәйәт өсөн дәүләттә адвокаттың бирергә тейеш, әгәр ҙә улар был мөмкинлекте бирергә мөмкин үҙен. Әлеге ваҡытта был енәйәт хоҡуҡтарын дәлилләүсе миҫалдар аңла юрисконсульттар теләһә, улар азатлыҡ өсөн юғалтыуға килтерергә мөмкин тарттырылмау (төрмә).\nМедицина экспертиза бойондороҡһоҙ\nग्राहक रिटर्न और रिफंड कानून राज्य द्वारा


Немец һәм швейцар компаниялары хеҙмәттәшлек итергә әҙер // Иҡтисад | новости башинформ.рф\nНемец һәм швейцар компаниялары хеҙмәттәшлек итергә әҙер\n12:06, 14 октября 2010 Иҡтисад\nШаршамбы Башҡортостан Президенты Рөстәм Хәмитов Республика Йортонда Германияның «Веземанн Интернациональ» компанияһы ойоштороусыһы һәм генераль директоры Эвальд Веземанн һәм «PLURIMACOAG» (Швейцария) инвестиция компанияһы вәкиле Виктор Даниленко менән осрашты. Бында немец һәм швейцар бизнесмендарының Башҡортостанда индерергә әҙерләнгән өс ҙур инвестиция проекты тураһында һүҙ алып барылды.\n«Веземанн Интернациональ» («Wezemann international GmbH») компанияһы Башҡортостанда ҙур йылылыҡ һәм энергогенерация ҡеүәттәре төҙөүҙе, ҡала ҡаҙанлыҡтарын реконструкциялау һәм хеҙмәтләндереүҙе юлға һалырға әҙер. Был компанияның тағы бер проекты, өр-яңы технологияларҙы файҙаланып, көнкүреш һәм сәнәғәт ҡалдыҡтарын сәғәтенә 5 000 литрға тиклем күләм менән дизель яғыулығына әйләндерергә булышлыҡ итеүсе ҙур сүп-сар эшкәртеү предприятиеһы төҙөүгә ҡағыла. Был ике проекттың һәр береһе буйынса инвестициялар 100 000 000 евро самаһы тәшкил итеүе ихтимал.\n«PLURIMACOAG» компанияһы Инйәр районында туристик-рекреацион зона төҙөү менән шөғөлләнә ала. Бынан тыш, был компания республикаға төбәк өсөн мөһим булған проекттарҙы финанслау өсөн инвестиция фонды («Сколково» Үҫеш фонды өлгөһөндә) ойоштороуҙа булышлыҡ итә ала.\nРеспублика Президенты бөтә өс проектты бик ыңғай баһаланы. Рөстәм Хәмитов, Башҡортостанға төбәк иҡтисадын һәм социаль өлкәһен үҫтереү өсөн өҫтөнлөклө проекттарҙы тормошҡа ашырыуҙа республикаға ярҙам итерлек бындай ҙур һәм ышаныслы инвесторҙар кәрәк, тип билдәләне.\nГермания һәм Швейцария компаниялары вәкилдәре республика ер бүлеү, бөтә мәсьәләләрҙе тейешле структуралар, шул иҫәптән федераль структуралар менән яраштырыу менән бәйле бөтә мәсьәләләрҙе хәл иткәс тә эште башларға әҙер булыуҙарын билдәләне. Яҡын араларҙа уҡ Башҡортостанға немец белгестәре килеп, бөтә эш нескәлектәрен урында ҡарап эшкәртеүҙәре мөмкин.


”Притяжение” блокбастеры - GTRK.TV — Новости Уфы и РБ\n03 февраля 2017 — 18:43 ГТРК «Башкортостан»\nКинотеатрҙарҙа Федор Бондарчуктың “Притяжение” блокбастеры Рәсәй тамашасыларының иғтибарын яулауҙы дауам итә. Ғинуар аҙағында прокатҡа сыҡҡан кинокартинаны күптәр ҡарап өлгөрҙө. Рәсәй 1 каналы ҡатнашлығында төшөрөлгән фильмды беҙҙең хеҙмәттәштәребеҙ ҙә барып күрҙе.Сит ил планета кешеләре тураһында Рәсәй киноһы тарихында тәүге картина. Һәр тамашасы уның прокатҡа сығыуын төрлө тойғолар менән көттө. Вәғәҙәләнгән сифат үҙен аҡлармы? Һуңғы аҙнала “Притяжение” фильмы тамашасы иғтибарын иң күп яулаған фильмдарҙың береһенә әйләнде. Фильмды Германия, Франция, Малайзия һәм Ҡытай һатып алған. Уны төшөрөүселәр әйтер һүҙҙәренең бөтә кешелеккә барып етеүен теләй. Кем ул – заман кешеһе, башҡаларға ҡарата ул ниндәй мөнәсәбәттә? Ниндәй йәмғиәт уратып алған беҙҙе? Режиссер Һәр тамашасыны үҙен геройҙарҙың урынына ҡуйып, ваҡиғаларҙы күңелендә кисерергә Һәм уйланырға мәжбүр итә .Быуын-ара ҡаршылыҡтар, кешеләрҙең бер йортта йәшәп тә яҡындары менән хатта һөйләшеү өсөн дә ваҡыт тапмауы, төп геройҙың бөтә булмышын тик эше солғап алыуы – был хәлдәр һәр беребеҙгә таныш. Сит планета корабленең ергә ҡолап төшөүен, атыш, алыш, үлем һәм күҙ йәштәрен күреү ниәте менән фильмға килгән тамашасылар кинозалдан бөтөнләй икенсе тәьҫораттар менән сыға. Журналистар өсөн дә фильм әһәмиәтле. Киң мәғлүмәт сараларындағы мәғлүмәтте халыҡ нисек ҡабул итә? Экран аша әйтелгән һәр һүҙ йәмғиәттең тормошона, кәйефенә, фекеренә ни тиклем көслө йоғонто яһауы һәм тапшырыуҙар әҙерләгән ваҡытта һәр мәғлүмәттең уйланып әйтелергә тейешлеге – фильм авторҙарының донъя кимәлендә күтәрергә теләгән идеяларының береһе.


Азамат Юлдашбаев. Дауамы. "Тормош мәғәнәһе"\n29 Февраль 2020, 20:00\nЯңыраҡ бер ҡусты: “Һине һис тә аңлай алмайым, ағай. Яҙмышыңда туҡтауһыҙ эскперимент үткәргән кеүекһең. Уҡытыусы һөнәрен һайлайһың да, йыл уҡытыусыһы исемен алғас, директор вазифаһына еткәс, мәктәп менән хушлашаһың, журналист булып эшкә урынлашаһың да, баш мөхәррир булғас, йәнә эшеңде ҡалдыраһың. Һиңә һәр ваҡыт күңелһеҙ. Ниңә шулай икән”, – тип һорай ҡуйҙы. Ә бит ул хаҡлы.\nЯңыраҡ бер ҡусты: “Һине һис тә аңлай алмайым, ағай. Яҙмышыңда туҡтауһыҙ эскперимент үткәргән кеүекһең. Уҡытыусы һөнәрен һайлайһың да, йыл уҡытыусыһы исемен алғас, директор вазифаһына еткәс, мәктәп менән хушлашаһың, журналист булып эшкә урынлашаһың да, баш мөхәррир булғас, йәнә эшеңде ҡалдыраһың. Һиңә һәр ваҡыт күңелһеҙ. Ниңә шулай икән”, – тип һорай ҡуйҙы. Ә бит ул хаҡлы. Мин, ысынлап та, яҙмышым менән уйнаған кеүекмен. Челлендж тигән һүҙ бар инглиз телендә. Үҙ-үҙеңә саҡырыу ташлау тип тәржемә ителә. Тормоштоң барлыҡ мәғәнәһе минең өсөн үҙ-үҙеңде еңеүҙә. Тауға үрләүем дә – шул уҡ челлендж. Йәшем байтаҡ бит инде хәҙер. Тауға үрләрлек хәлем дә самалы. Әммә юлға сығам. Беләм, хәлем бөтәсәк, туҡтаясаҡмын, футболкамдың түш өлөшө ап-аҡ тоҙға әйләнәсәк. Әммә тауҙың үренә менеп еткәндәге тойғоно бер нәмә лә алмаштыра алмай. Был ахмаҡлыҡмы? Эйе, ахмаҡлыҡ. Әммә мин шунһыҙ йәшәй алмайым. Тормошта миңә һәр ваҡыт ниндәйҙер челлендж кәрәк. Әлеге мәлдәге челленджым – “Мосафир” проекты. Башҡаларҙың, япон, америка оҫталарының ҡулынан килгән әйбер ниңә әле минең ҡулдан килмәҫкә тейеш?! Ошо кәсебеңде, йәғни күндән сумкалар һәм башҡа аксессуарҙар етештереүеңде ташлаясаҡһыңмы, тип һорарҙар. Ташлаясаҡмын. Өфөлә мине ҡасан беренсе оҫта тип таныясаҡтар, шунда ташлаясаҡмын. Хәйер, ике генә конкурентым бар минең: береһе – “Hermès”, икенсеһеһе – “Louis Vuitton”. Ни өсөн үҙебеҙҙең күләүектә иң беренсе баҡа булырға тейешбеҙ әле. Ярышырға икән донъяға билдәле брендтар менән ярышырға.\nКүндән нимәлер етештерәһең икән, ул туҙмаясаҡ, тимәк, мәңгелеккә етәсәк. Бөгөн баҙар формалашҡан саҡта ошо даирәгә инеп ҡалырға кәрәк. Хәҙер экологик аҙыҡтарға ихтыяж ҙур. Ҡулдан яһалған үҙенсәлекле әйберҙәр модала. Масс-маркет ялҡытты. Һәр кемебеҙҙең уникаль һәм ҡабатланмаҫ булғыһы килә. Йәштәргә бына ошо йүнәлештәрҙе үҙләштерергә кәрәк.\nБизнес икән – бизнес. Булыр-булмаҫ бер йыл эсендә нисәлер миллионлыҡ заказ алдым. Тимәк, аҡса эшләйем. Был өлкәне энәһенән ебенә саҡлы өйрәнергә теләйем. Иң затлы күн етештереүселәр (Италия, Америка, Япония) менән хеҙмәттәшлек итәм. Беренсе булырға теләһәң, Ҡытай фурнитураһын файҙаланып ултыра алмайһың. Ә Рәсәйҙә мине ҡәнәғәтләндерерлек күн етештереүсе юҡ. Эйе, иң тәүге сиратта аҡса өсөн эшләйем. Һәм бының ояты юҡ. Кемдер күңел өсөн генә нимәлер менән булышып ултыра икән, был даһилыҡ йә ахмаҡлыҡ. Ә улар икеһе лә йәнәш йөрөй.\nХыялым – балаларыма ҡалырлыҡ бренд, лейбл барлыҡҡа килтереү. Беҙҙең халыҡ өйҙө ағастан ғына һала. Ә ул бер быуынға ғына етә. Кавказ халҡын алһаҡ: атаһы таштан бер бүлмәһен эшләгән, улы икенсе бүлмәһен төкәтеп ҡуйған, ейәне икенсе ҡат күтәргән. Улар мәңгелек менән эш итә. Бая ҡомартҡылар тураһында һөйләнек бит, беҙҙә лә күсәгилешлек булһын ине. “Мосафир” лейблы берәй заман күтәрелеп китеп, ейәндәрем, бүләләрем дә ошо эште дауам итһен ине. Иң мөһиме, донъяға таралған брендты һаман да ҡул менән тегеп ултырһындар. “Hermès” фирмаһы етештегән “Birkin” атамалы сумканың хаҡы бөгөн миллион ярымдан башлана. Мин шундай сумканы һатам икән, тимәк, йылына икәүҙе текһәм дә етә.\nБеҙ әле өйрәнәбеҙ. Үҫешәбеҙ. Минең өсөн бөтөнләй ят донъя был. Һәм бик мауыҡтырғыс.\n“Шоңҡар”ҙарҙың: “Подвал ялҡытып китеп, дуҫтар, фекерҙәштәр менән осрашыу теләге лә тыуа торғандыр...” – тигән һорауына яуабы:\n– Минең йәштә дуҫтар менән араҡы эсер өсөн генә осрашырға кәрәктер. Эсмәгәс, нимә тураһында һүҙ йөрөтөргә? Ауылда йәшәһәк, исмаһам, утының етәме, малың иҫән ҡайттымы, тип гәп һатыр инек. Ә бында нимә тураһында һөйләшергә: пенсия йәшен оҙайттылар тип хөкүмәтте әрләргәме? Йәштәр менән теләп аралаша инем. Өлкәнәйҙеләр хәҙер. Улар менән дә күңелһеҙ. Дөрөҫөн генә әйткәндә, кешенән арыным. Эштән дә шул арҡала киттем. Йәнә бер сәбәбе – мәғәнә күрмәүҙә. Сөнки эш хаҡын арттыра ла, хеҙмәткәрҙәргә фатир юллап бирә лә алмайһың. Шулай булғас, унда нимә ҡарап ултырырға мөмкин? Әлегә йөрөп торайым тиергәме?.. Эйе, минең шулай ваҡыты-ваҡыты менән социопатҡа, ваҡыты-ваҡыты менән мизантропҡа әйләнеп киткән саҡтарым була. Көндәр буйы телефонды алмауым да ихтимал...